Муҳаммад Раҳимхон Феруз (1845-1910) — www.ziyouz.uz\nБош саҳифа Ўзбек шеъриятиЎзбек мумтоз шеъриятиМуҳаммад Раҳимхон Феруз (1845-1910)\nФеруз, Муҳаммад Раҳимхон II (1845, Хива, 1910) Хива хони (1864—1910); шоир ва бастакор. Кўнғиротлар сулоласидан. Хива шаҳридаги Араб Муҳаммадхон мадрасасиаа таҳсил кўрган, давлат, ҳуқуқ илмини замонасининг машҳур мударриси, шоир ва олим Доий, Юсуфхўжа охун ва бошқадан ўрганган. Огаҳий Ферузга устозлик қилган, унга шеърият сирларини ургатган, тарих, таржима илмидан сабоқ берган.\nОтаси Сайид Муҳаммадхон вафотидан сўнг (1864) Хива тахтига ўтирган. Бу воқеа муносабати билан Огаҳий Ферузга бағишлаб қасидалар битган. 1873 йил Хива хонлигига К.П. фон Кауфман бошчилигидаги Россия армияси ҳужум қилиб, хонликнинг асосий шаҳарлари ва пойтахтни босиб олган. Гандимиён шартномаси (1873 йил 12 август)га кўра, Хива хонлиги подшо Россиясига қарам бўлиб қолган. Феруз ана шундай мураккаб шароитда ярим асрга яқин муддат давомида Хива хонлигини бошқарган. Феруз саройга адабиёт ва санъат арбобларини тўплаган. Огаҳий, Комил, Табибий ва бошқа таъсирида ўзи ҳам Феруз (бахтли, ғолиб) тахаллуси билан шеърлар ёзган.\nФеруз китобат ишларига катта аҳамият берган: девон тузиш, тарих ёзиш, таржима ишларини ривожлантирган. Хоразмда таржима мактаби яратган. Форс ва араб адабиётининг энг нодир тарихий, адабий, илмий асарларини ўзбек тилига таржима қилдирган. Унинг ҳукмронлиги даврида Огаҳий ва Баё’нийлар томонидан Хоразм тарихига оид асарлар ёзилган. Комил Хоразмий мумтоз мақомлар учун нота ёзувини ихтиро қилган. Хивада босмахона (тошбосма) ташкил эттирган. Унда Хоразм шоирлари ҳақидаги «Мажмуат уш-шуаро» тазкираси, Алишер Навоий асарлари, Хоразм шоирлари девонлари нашр қилинган.\nФеруз Ҳиндистон, Арабистон, Эрон, Туркия савдогарлари орқали Хоразмга чет эллардан ноёб китоблар келтиртирган ва уларни кўп нусхаларда кўчиртирган, тарих ва адабиётга оид китоблардан иборат бой кутубхона яратган. Феруз меъморлик, наққошлик, хаттотлик каби санъат турларини ҳам ривожлантирган. Бу даврда фотография ва кино санъати вужудга келган, ободончилик ишлари амалга оширилган.\nФеруз 1871 йил Кўҳна Арк каршисида ўз номи билан аталувчи 2 қаватли мадраса қурдирган. Ферузнинг бевосита раҳбарлиги ва ташаббуси билан 30 дан ортиқ мадраса, масжид, минора, хонақолар қад ростлаган. Феруз ерларни сув билан таъминлаш, боғ-роғлар барпо этиш ишига ҳам алоҳида аҳамият берган. Унинг буйруғига мувофиқ, Қўнғирот тумани сарҳадида катта ариқ бунёд этилган. Ҳозирда ушбу ариқ «Хон ариги» деб аталади.\nФеруз мумтоз шеъриятнинг анъанавий жанрларида лирик шеърлар яратган. Шеърлари, асосан, ишқ-муҳаббат мавзуида. Инсон ва ҳаёт, севги ва садоқат Феруз ижодининг ғоявий асосини ташкил қилади. Улар оҳангдорлиги, тасвирий-ифодавий бўёқларга бойлиги ва шаклан ранг-баранглиги билан ажралиб туради. Унинг кўпчилик ғазаллари ўз замонасида созандалар ва гўяндалар томонидан куйга солиб куйланиб келинган.\nШеърларига «Девони Феруз» номи билан тартиб берган (1879). Бу девон Муҳаммад Шариф томонидан қайта кучирилган (1900). Ферузнинг ўзи Паҳлавон Маҳмуднинг 350 рубоийсини қўлда кўчириб, китоб ҳолига келтирган. Феруз Шашмақом куйларини ўрганган, саройда мақом ансамблини тузган. «Наво», «Дугоҳ», «Сегоҳ» мақомларига боғлаб куйлар яратган. Феруз Сайд Маҳруйжон мажмуасидаги Сайид Моҳи Руйи Жаҳон мақбарасида дафн қилинган.\nШеърлар девони нусхалари Ўзбекистон Фанлар академияси Шарқшунослик институти (инв. № 3442, 1119)да сақланади.\nҲабиб Абдуназар, Иброҳим Каримов.\nЗиҳи бордур зуҳурингға азал бирла абад пайдо,\nТафаккур айлабон зотинг, қила олмас хирад пайдо.\nНе ҳикматдурки, гулдек юз ато бир кимсага айлаб,\nБировда булбулосо оҳу афғон беадад пайдо.\nҚачон ҳамдингга гўё айлагум тилни мане бекас,\nМанга гар бўлмаса алтофи фазлингдин мадад пайдо.\nБу ҳам бор қудрату сунъинг тасдиқига бир бурҳон\nКи, қилдинг бу тўққуз қат осмонни беамад пайдо.\nНечук мақбуллиғ топғусидур аҳли жаҳон аро,\nУл одамким, онга қаҳринг соридин бўлса рад пайдо.\nБориси хоҳиши тақдиринг ила бўлғуси мавжуд,\nНеким гар бандадин оламда бўлса неку бад пайдо.\nТопар кавнайи ичра мақсад ила комини Феруз,\nИноётинг била бўлса анга гар маснад пайдо.\nБўлсун салом беҳад анга субҳ ила масо\nКим, деди васфини они фурқон аро худо.\nХоки қудумин айлади бўса ҳама расул,\nБилди ўзига шоҳ они жумлаи анбиё.\nУл шомким, ҳақ амри била айлади уруж,\nТопти ҳама мурод ила мақсудини раво.\nАлбатта ҳашрда топар онинг шафоатин,\nҲар кимсаким, жаҳонда қилур инқиёд анго.\nҲар кимки, амри шаръийға гар сунмағай бўюн\nРўзи жазода бўлгуси икки юзи қаро.\nҲар ким салому саловот этса одатин,\nШаҳд шафоатин ичадур тонгла ҳашр аро.\nФеруздек шафоатинг умидин этгамен,\nҲосил қил они лутфинг ила бобини машо.\nЁраб, иш субҳу масо журм ила исёндур манга,\nИки кўзум ушбу ғусса бирла гирёндур манга.\nБошлағил тавфиқ ила роҳи ҳидоят сориға\nКим, кўнгул ҳар дам залолат бирла жавлондур манга.\nМан аён қилмоқ санга лозим эмасдур ҳар нафас,\nКим санга бордур намоён неки пинҳондур манга.\nСен агар лутфу инояту карам анласанг,\nЖумлайи мушкул ики оламда осондур манга.\nАфу ҳажридин бир қатра эҳсон айлагил,\nКим ҳамиша журм ила исён фаровондур манга.\nМаърифатнинг жонибиға бошла йўлким борҳо,\nЖаҳл сори хотири афкор жўёндур манга.\nҚил ато бир журъаи фазлинг билаким, Ферузинг,\nСубҳ ила шом орзу дарёи ғуфрондур манга.\nНигоро, олди ҳушим, тарзи рафторингға салламно!\nЕрутти тийра кулбам, меҳри рухсорингға салламно!\nИшим қотил кўзунг бедодидин бўлмиш, басе, мушкул,\nИчиб қонимни тўймас, чашми хунхорингға салламно!\nЛабинг сўздин берур жон ўлган элга дарди ишқингдин,\nРавониарвар даби жонбахши гуфторингға салламно!\nҲама ишқ аҳлидур, эй муғбача, зулфнинг гирифтори,\nБори дин аҳлини банд этди — зуннорингға салламно!\nДединг: «Лутф айлагум!», ўлтурдинг, аммо неча ноз айлаб,\nАгар лутфинг бу эрса, жавру озорингга салламно!\nҚилурсан ноз, агар ман ҳар неча арзи ниёз этсам,\nСитамкор маҳвашо, бу навъ атворингға салламно!\nСенга, Феруз, ўлуб бахт, этдинг ул оп қадди, зулфин васф,\nБу янглиғ табъи иозик бирла ашъорингға салламно!\nУл ой васфини вирд этсам забонда,\nНеча йиллар адо бўлмас баёнда.\nДебон маъшуқинг асру бевафодур,\nМанга кўп таъналар айлар жаҳонда.\nНетайким, ишқ зўр анлаб кўнгулга,\nУл ойнинг меҳрини асратди жонда.\nҲабибимға чу маҳрам бўлди ағёр,\nЭрурман ушбу ҳасратдин фиғонда.\nФироқ ичра менинг бағрим қилиб қон,\nНнгорим, билмадим, эрмиш қаёнда.\nҲумоюн бахт ила бўлсун саломат,\nАгар бўлса ҳабибим ҳар маконда.\nАгар Ферузлик иқболинг эса,\nВисолиға етушкунг бир замонда.\nГул юзунгга булбулосо ўтлуғ афғоним фидо,\nСарви озодингға қумридек хуш алҳоним фидо.\nХирмани гулдек бўлуб киргил қучоғим ичраким,\nГул киби ислаб юзунг, айлай санга жоним фидо.\nВаҳ, нечук кофирдурур икки кўзингким, бир қиё\nҲолима боқмас ҳам этсам нақди имоним фидо.\nГоҳ-гоҳи ман сори қўйгил қадамким, айлайин\nМақдаминг гардиға жон, эй кўнглум олғоним, фидо.\nЭй париваш кулбамға элдин ниҳону ошкор\nКелки, то айлай санга пайдою пиҳоним фидо.\nЧашми умидим ёр ўлғил меҳрдек юз бирлаким,\nБаҳри кон этсун санга чашми дурафшоним фидо.\nБахти Феруз ила гар топсам висолинг давлатин,\nСўз дуррин базмингда айлай, эй сухандоним, фидо.\nРухсорин очиб бир пари келди бу тун базмим аро.\nБошдин оёқи бор экан меҳру вафо, нозу адо.\nЧиқса фалакка ҳар саҳар оҳу фиғоним, не ажаб,\nАйлар фузунроқ ҳар кеча ул ой менга жавру жафо.\nБилмон, не офат эрди ул бўлғоч назарга жилвагар,\nАқлу хирад, ислому дин ўлди бори мендин жудо.\nЖонинг учун ҳар дам манга кўргуз тараҳҳум, эй пари\nКим, сабру тоқат қолмади жавринг чекиб субҳу масо.\nОйдек юзунгнинг партави тушсун каро кулбамға ҳам,\nКўйғил қадам, эй маҳлиқо, очиб узори дилкушо.\nНе суд, толеъ бўлса гар юз ою кун, ҳар субҳу шом,\nНечунки бор Ферузға меҳру жамолинг муддао.\nКўрмак тилаб юзунгни, эй шўх гулузорим,\nҚонлар тўкар дамодам бу чашми ашкборим,\nҚучмок тилаб белингни ҳеч қолмади қарорим,\nЙўлунгда туфроқ ўлди бу жисми хоксорим,\nОромижон нигорим, сарвиравон нигорим.\nБўлғоч назарда зоҳир товусдек хироминг,\nАқлимни қилди ҳайрон таъзим ила саломинг,\nЛол айлади тилимни тўтисифат каломинг,\nЙўқтур жаҳонда мандек бир камтарин ғуломинг,\nСен ҳусн шоҳидурсен, раҳм айла бу гадоға,\nКелмасму ҳеч раҳминг бу зори мубталоға,\nКаҳрингин айлаб афзун кўп қўймағил балоға,\nЛутфу карам шиор эт, хўй айлама жафоға,\nГулгун узоринг узра чиқмиш хатти зумуррад,\nБу хат била бўлуб сен ҳусн аҳлиға саромад,\nГўё санга бўлубдур шамсу қамар обо жадд,\nМундин зиёд этарга васфингни йўқ манга ҳад,\nҚаддинг хаёли тушгач хотирға, эй суманбар,\nЭрмас назарға манзур шамшод ила санавбар,\nБўлмас эса муяссар ул кокили муанбар,\nТутғойму ўрнин онинг райҳону сунбулу тар,\nҚил ҳолима тараҳҳум, эй соқийи дилоро,\nСолди сипоҳи ишқинг жон кишвариға яғмо,\nМани зор бедилингға лутф айлагил нигоро,\nҚолмади фурқатингда сабру қарорим асло,\nМеҳри камардек олиб тожу камарни пинҳон,\nОхир бошу белига зийнат етурди ул жон,\nҚилсанг муни тафаккур, эй шоири сухандон,\nБир шўхи дилрабонинг исми бўлур намоён,\nБўстонда базм этарга жамъ ўлсалар санамлар,\nУл базм ичида Феруз ўлсун десанг суханвар,\nЎз илкинг ила тутғил бир лоларанг соғар,\nЮз нозу ишва бирла кирганда боға дилбар,\nЧекиб ҳижронда ранжи бекарон оҳиста-оҳиста,\nЮтар эрдим лаби фикрида қон оҳиста-оҳиста,\nБу ҳолимдин топиб бу кун нишон оҳиста-оҳиста,\nМанга раҳм айлаб ул ширин забон оҳиста-оҳиста,\nЕтушти бошим узра ногаҳон оҳиста-оҳиста.\nШаби ҳижронда айлаб дарду меҳнат кулбасин маскан,\nСочар эрдим сиришким донасин ҳар сори юз хирман,\nБу ҳол ичра тараҳҳум кўргузуб ул дилбари пурфан,\nФироқида қорорғоҳ кўзларимни айлади равшан,\nОчиб рухсораи хуршидсон оҳиста-оҳиста.\nҚудуми интизорида бўлуб тонг отгуча бедор,\nЧекиб ҳар дамда гардун сори юз минг оҳи оташбор,\nБўлуб ғам тиғи бирла сарбасар жону таним афгор,\nЭдим ҳижрони дарди шиддатидин ўлгудек бемор,\nЕтушти васлидин суҳбат равон оҳиста-оҳиста.\nМиниб рахшиға букун ман сори атфи инон айлаб,\nШитоб ичра арақни гул уза шабнам фишон айлаб,\nКелиб базмим қудуми бирла гулзори жикон айлаб,\nМасиҳо мўжизин жонбахши лаълидин аён айлаб,\nЎлук жисмимга берди тоза жон оҳиста-оҳиста.\nРусуми дилраболиғ кўргузуб гул юзли жононим,\nБилиб ҳижрон ўти куйдурганни бошдин-оёқ жоним,\nКўруб раҳм айлабон жисми низору чашми гирёним,\nСўруб дилдорлиғ расми била ҳоли паришоним,\nҚилиб ошино дилбарлик аён оҳиста-оҳиста.\nТараҳҳум кўзгузуб ҳар дам фузун аъдоди имкондин,\nТабассум айлабон юз ишва бирла лаъли хандондин,\nТакаллум бошлабон ҳар лафзни айлаб чучук жондин,\nДеди:«—Эй ошиқи зорим малоли дарди ҳижрондин,\nБўлубсан асру зору нотавон оҳиста-оҳиста»\nМайи лаълимни дардингга даво айларга келмишман,\nЗамирингда не эрса муддао айларга келмишман,\nНеким расму муҳаббатдур, санго айларга келмишман,\nБу дам васлим била коминг раво айларга келмишман,\nМақомингға бори элдин ниҳон оҳиста-оҳиста.\nҚилиб тун-кун висолим базмиға етмакни андиша,\nУруб Фарҳод янглиғ ранжу меҳнат тоғиға теша,\nҚилиб ишқимда кўнглунгни мусаффо, ўйлаким, шиша,\nНеча кун дарди ҳижроним аро сабр айладинг пеша,\nБўл эмди васлим ичра шодмон оҳиста-оҳиста.\nЭди ҳижрон аро мақсудинг ўпмак борҳо лаълим,\nҚучуб нозик белим кўнглунгга сўрмоқ муддао лаълим,\nБугун коминг не эрса қилғуси они раво лаълим,\nАгар истарсан ўпмакликни, энг жонфизо лаълим,\nҚучарсан, қуч белим, энгу миён оҳиста-оҳиста.\nМанга иқбол янглиғ бўлди чун ул ҳамдаму ҳамдаст,\nОёқинг ўпкали ман оллида туфроқға бўлдум паст,\nТалаттуф бирла ул лаълин лабимга айлади пайваст,\nМан ўлдум ёр лаъли бодаси бирла бўлуб сармаст,\nФироқи ранжидин топтим омон оҳиста-оҳиста.\nКўзумдин оқизиб ашкни ҳижрон ичра сув янглиғ,\nБўлуб оби равон ондин аён ҳар сори жў янглиғ,\nРиёзат тортибон айлаб танин заъф ичра му янглиғ,\nКиши гар содиқ эрса ишқ аро васл ичра бу янглиғ,\nБўлур Ферузбахту комрон оҳиста-оҳиста.\nОГАҲИЙ ҒАЗАЛЛАРИГА ТАХМИСЛАР\nРангин такаллумму бўлур чунким гуҳарафшон лабинг,\nФайзу фараҳ еткургуси кўнглумга бепоён лабинг,\nФаҳм этмадим не хосият қилмушдурур пинҳон лабинг,\nЁқутдурму билмадим ё лаъл эй жонон, лабинг,\nЁ оразинг гулзорида борму гули хандон лабинг.\nЛаълниг фироқида бўлуб асру заифу хаста жон,\nЖисми низоримдин олиб қаддинг ғами тобу тавон,\nЎлмакка етганда ёвуқ келдинг бошимға ногаҳон,\nЛаълингни бир ўпмак била топтим ҳаёти жовидон,\nЭъжози Исому экан ё шарбати ҳайвон лабинг.\nЖавру жафолар айлабон жонимга бу гардуни дун,\nҚилди лабинг ҳижронида ашкимни қон, бағримни хун,\nДардим эрур беҳад фузун, кун-кундин аҳволим забун,\nКўздин тўкуб ҳижрон аро доим сиришқи лолагун,\nЎпмаклик айлаб орзу тун-кун ютарман қон лабинг.\nКўнглумга бўлмишдур лабинг бир бўса қилмоқ муддао,\nМуфт эрмас ушбу матлабим, бўлса агар, сандин раво,\nОлтун-кумиш худ саҳл эрур, эй дилбари ширинлиқо,\nГар бўса лаълингга жон нақдин қилур эрсанг баҳо,\nОлғум нединким бир ўпуб ўлганга на армон лабинг.\nТақвои тоат айлабон зуҳд аҳли тинмай рўзи шаб,\nЖаннатга кирмак орзу айлаб чекар ранжу тааб,\nАқл эли кўйинг борида жаннатни қилгайму талаб,\nФеруз, жаннат равзасин, гар, истамас эрмас, ажаб\nКим, оразинг жаннат гули, кавсар суйи, эй жон, лабинг.\nБир жилвагар бўлғоч кўзум оллида то қошу кўзунг,\nФаҳми хирадин айлади мандин жудо қошу кўзунг,\nЖонимни олди айлабон нозу адо қошу кўзунг,\nВаҳ не балодур билмадим, эй дилрабо, қошу кўзунг\nКим, бир назарда солди ўт жоним аро қошу кўзунг.\nҲам Хизри хаттинг дилкушо, бордур масиҳоний сўзунг,\nҲам кўзу қошинг қотили жонбахга эрур, рангин сўзунг,\nҲам беқарор ўлғон кўнгулларга берур таскин сўзунг,\nҲам юз ўлукни тиргузур лаълинг аро ширин сўзунг,\nҲам минг тирикни ўлтурур айлаб жафо қошу кўзунг.\nТун-кун сўроғинг айлабон истаб муалло манзилинг,\nКўргач мусаффо оразинг, бўлдум асири бедилинг,\nЖону кўнгул бетоб эрур сўрмоқ тилаб ширин лабинг,\nОлди карори тоқатим оқ сийнаю нозик белинг,\nСолди қаро кун бошима икки қаро қошу кўзунг.\nБоқгоч кўз ила қошинга, бўлдум асир, эй нўшлаб,\nЖоним ёқар ошиқ ўти, қошу кўзунг бўлди сабаб,\nЭмди фиғонлар айлабон ҳижронинг ичра рўзу шаб,\nҚошу кўзунг бедодидин дод айласам эрмас ажаб,\nКим, не жафолар қилмади охир манго қошу кўзунг.\nФаррух юзунг ҳусн авжининг бордур моҳитобопиким,\nХанлинг эрур маҳбублар, сансан алар султониким,\nМанким таманно айламак, сан шўх бепарвониким,\nЙўқтур манга ишқинг аро юрмак тирик имкониким,\nЖонимни ё қадду юзунг олғуси ё қошу кўзунг.\nҲусн аҳли шоҳисан, эрур мулкунг малоҳат кишвари,\nИкки кўзунг жоду эрур, қошинг аларнинг ханжари,\nМажнундек ўлди кўргач, ул ҳуснинг жаҳон донолари,\nМан зори ҳайронинг нечук девона бўлмай, эй пари\nКим, ақлу ҳушим айлади мандин жудо қошу кўзунг.\nИстаб висолинг базмини, эй хўбларнинг аҳсани,\nИқболи Ферузинг киби кўб жустужў айлаб сани,\nКўргач юзунг ишқ ўтига кўпди вужуди хирмани,\nШирин лабингдин Огаҳий жисмиға жон берким, ани,\nЎлтурди бир имо қилиб боқғоч қиё қошу кўзунг.\nСубҳким, ул сарви гулрўх сайри гулзор айлади,\nСарву гулға қадду рухсорни намудор айлади,\nСарв қаддиға эгиб бош қуллуқ изҳор айлади,\nГул юзин суртуб пойиға ўзини хор айлади,\nРашк тиғи жой ила кўнгулни афгор айлади.\nДўстлар, ул дилрабо ишқи мани зор айлади.\nГар нафас қилгач назора ул қуёш рухсорга,\nЖон кўнглум қолди ишқи ранжидин озорға,\nАйласам жоним фидо боқмай ман беморга,\nҲар нафасда кўргузур юз илтифот ағёрға,\nАйламас бир раҳме зоҳир ман ғарибу зорға,\nЖонфизо лаълин такаллумга оюрса ногаҳон,\nҲар каломидин топар ўлган бадан руҳи равон,\nГўйиё улдур бу даврон нчра Исойи замон\nКим, киши кўрмайдур андоқ маҳваши ширин забон,\nАйб қилманг, истаб они, айласам оҳу фиғон,\nХўб эмастур қадди тў‘би қомати рафторича,\nДилкаш эрмас равзаи ризвон юзи гулзорича,\nЙўқтурур хуршид нури жабҳаи анворича,\nСунбул эрмас атрпарвар зулфи анбарборича,\nТонг эмас, васлин талаб қилсам агар жон борича,\nДўстлар, ул дилрабо ҳақи мани зор айлади.\nОҳким, тарки муҳаббат айлабон ул дилрабо,\nНотавон жонимға кўрди ҳажр андуҳин раво,\nМунча ҳам бўлғойму бир бедилға қилмоқлик жафо,\nДилраболиғ расмида аввал қилиб меҳру вафо,\nСўнгра қилди меҳнат ҳижрони бирла мубтало,\nУл қуёшдин айру бир зарра қарорим қолмади,\nАқлу ҳушим кетди-ю, сабр-ихтиёрим қолмади,\nДарди ҳижрон чеккали танда мадорим қолмади,\nВасл учун айлаб гадолиқ нангу орим қолмади,\nЙиғламоқдин ўзга ҳажр ичра шиорим қолмади,\nИшқ мулкида эдим Ферузбахту комкор,\nАмрима маъмур эрди неча шўхи гулузор,\nЛекин они кўргач ўлдум бандаси беихтиёр,\nҚолмайин кўнглум аро бир заррача сабру қарор,\nАқл ила ҳушу хирадни қилди мандин беқарор,\nУл пари эгнида гулранг либосини кўрунг,\nМеҳрдек оразининг нуру зиёсини кўрунг,\nНутқи жонбахшу лаби руҳафзоснни кўрунг,\nОтғоли ғамза ўқин қошлари ёсини кўрунг,\nВаҳки, ул меҳрлиқо нозу адосини кўрунг,\nЖонима ҳар нафас озору жафосини кўрунг.\nОразидин олиб ул меҳру жаҳонтоб ниқоб,\nЗеб учун кўзга чекиб сурма, уруб юзга гулоб,\nКўзлари фитнасидин қилғоли оламни хароб,\nЮзи ўти била айларга жигарларни кабоб,\nГул хижил боғ аро онинг гул рухсоридин,\nСарупо дар гул эрур қомати рафторидин,\nЛол эрур қумрию булбул лаби гуфторидин,\nСинди шаккарга баҳо лаъли шаккарборидин,\nВаҳки, ул меҳрлиқо нозу адосинн кўрунг.\nЖон олур ҳар боқиши бирла қаро кўзгинаси,\nТоза жон ҳам берур элга шаккарин сўзгинаси,\nКоши ё, киприки ўқ, офатижон юзгинаси,\nФитнагар чобук худройи эрур ўзгинаси,\nКўз юмуб ноз ила гоҳи чекибон хомёза,\nКош қоқиб гаҳ қилибон жилваи беандоза,\nЎзига ҳар дам этиб ғамза фунуни тоза,\nКилди ошиқлиғим олам элига овоза,\nЖилваи қоматиға туъбини ризвон банда,\nМутабассим лабиға ғунчаи хандон банда,\nИкки шаҳло кўзиға наргиси фаттон банда,\nОрази меҳриға хуршиди дурахшон банда,\nТоки ул шўх ғами ишқиға дучор ўлдум,\nДам-бадам дарди бало хайли била ёр ўлдум,\nКокили домига побасти гирифтор ўлдум,\nТалаб васлида Феруз киби зор ўлдум,\nЭй шўх, тараҳҳум айлаким, зорингман,\nЖону дилу дин ила гирифторингман.\nГар васлингга айласанг баҳо жон нақдин,\nЮз жон эса ҳам бериб харидорингман.\nҚилмиш мани бир дилбари зебо ошиқ,\nБошдин оёқи латифу раъно ошиқ,\nЙўқ мумкин ўзи холи ҳамсуҳбати ман,\nБўлғайму манингдек яна пайдо ошиқ.\nЖонбахши каломинг эрур ул навъ фасиҳ,\nИсо киби жон бергусидур элга сариҳ,\nҲар шўхки, ҳусн ичра тутар ўзни сабиҳ,\nСан борчасидин сабиҳ ҳам асру малиҳ.\nКўргач юзунг, зй дилбар, фархунда сифот,\nҲеч қолмади кўнглум аро орому сабот,\nХосияти лаълинг оби ҳайвон янглиғ,\nСўрғон кишига бергуси жовиди ҳаёт.\nКам этмади қаҳрин манга дилдор ҳануз,\nТарк айламади жавр ила озор ҳануз.\nМан ҳажрида субҳу шом йиғларман қон,\nХушнуд эрур базмида ағёр ҳануз.\nГар дилбарим ўлмаса манго ҳамсуҳбат,\nНайлай эса юз ҳурлиқо ҳамсуҳбат,\nУл шўх агар анисим ўлмас эрса,\nДаркор эмас ушбу даҳр аро ҳамсуҳбат.\nРўзи санга борча ком бўлсун, ёраб!\nИқболу ман мудом бўлсун, ёраб!\nҲам давлати мустадом бўлсун, ёраб!\nҲам ишрати бардавом бўлсун, ёраб!\n← Аввалги Аввалги Муҳаммадризо Огаҳий (1809-1894)\nКейинги → Кейинги: Муҳаммад Аминхўжа Муқимий (1850-1903)


20:15 / 27.10.2017\nИспания сенати конституциянинг 155-моддаси қўлланишини тасдиқлади. Бу эса Каталония Мадриддан бошқарилишини англатади. Бу ҳақда 27 октябрда маълум қилинди, деб хабар бермоқда Reuters ахборот агентлиги.\nЯқин орада Испания бош вазири Мариано Рахой Каталонияда мэрлик қилувчи номзодларни аниқлаш бўйича вазирлар маҳкамасининг шошилинч йиғилишини ўтказиши кутилмоқда.\n27 октябрда Каталония парламенти Испаниядан мустақил бўлишини эълон қилди. Ушбу қарор яширин овоз бериш билан қабул қилинган. Мустақиллик эълон қилинишидан аввал парламент залини мухториятнинг Испаниядан ажралишига қарши чиққан мухолиф партиялар депутатлари тарк этишган.\nОвоз беришда 82 нафар депутат қатнашган, улардан 70 нафари мустақиллик учун овоз берган, 10 депутат бунга қарши чиққан, 2 нафари эса бетараф қолган.


Видео: Камашида фукаро ИИБ ходимига бензин сепиб, уни ёкиб юбормокчи булди – Дарё уз Янгиликлар\nГлавная / Маданият / Видео: Камашида фукаро ИИБ ходимига бензин сепиб, уни ёкиб юбормокчи булди\n3 weeks ago\tМаданият Comments Off on Видео: Камашида фукаро ИИБ ходимига бензин сепиб, уни ёкиб юбормокчи булди 35 Показы\nИжтимоий тармокларда ИИБ ходимлари ва бир гурух фукаролар уртасидаги жанжал вокеаси тасвирланган видео таркалди. Мазкур вокеа Кашкадарё вилояти Камаши туманининг Тукбой кишлогида содир булган. Холатга муносабат билдирган Камаши туман хокимлиги видеодаги вокеа шу йилнинг 19 февраль куни содир булганини маълум килди.\nКамаши туман хокимлиги ахборот хизмати рахбари Темирпулат Тиллаев «Дарё»га маълум килишича, ИИБ ходимига бензин сепиб, ёкишга уринган камашиликлар вокеасга алокадор фукаролар иши судда 16 марта куриб чикилган ва якуний хулоса берилган.\nМаълум булишича, бир муддат аввал Тукбой МФЙ Тукбой кишлогида яшовчи фукаро Мадина Поёнова туман хокимлигига тадбиркорлик килиш максадида мурожаат килган. Хокимнинг 2019 йил 12 июльдаги карорига асосан унга Тукбой кишлогидаги 13-мактаб ёнидан утувчи йул ёкасидан енгил типдаги китоб дукони куриш учун 60 метр/кв ер ажратилган. Лекин фукаро узбошимчалик билан конуний берилган ер майдонидан ташкари 120 метр/кв ерни хам узлаштириб, бетон пойдевор курган.\nНоконуний курилган пойдевор мактабнинг олд томонини тусиб куйиб, таълим даргохининг ташки куринишига салбий таъсир курсатган. Шунинг учун хам туман хокимлиги курилиш булими ходимлари томонидан ушбу конунбузарлик уз вактида аникланиб, фукарога уч марта ёзма ва бир неча бор огзаки огохлантириш берилган. Лекин улар конунга амал килмасдан узларининг ноконуний фаолиятини давом эттирган.\nШундан сунг, жорий йил 19 февраль куни узбошимчалик билан курилган пойдевор бузиб олинган. Енгил типдаги китоб дукони учун берилган 60 метр/кв ер майдони уз жойида колган.\nБузиш жараёнида Мадина Поёнова, унинг акаси Арслон Поёнов ва Ш.Тураевлар туман хокимлиги ва туман ИИБ ходимларига кескин каршилик курсатиб, пойдеворни бузаётган трактор олдини тусган. Шу пайт Арслон Поёнов синглисининг кулидаги 5 литрлик конденцат ёкилгисини туман ИИБ ходими Б.Авлаевга сепиб, вокеа жойидан кочиб кетган.\nАйни кунларда Арслон Поёнов ва фукаролар Мадина Поёнова, Ш.Тураевларга нисбатан хукукбузарлик холати буйича туман ички ишлар булимининг худуд профилактика нозири томонидан маъмурий жавобгарлик тугрисида иш кузгатиш хакида карор кабул килиниб, туман маъмурий судига такдим этилган.\nКамаши туман хокимлиги ахборот хизмати\nПред. Европа Иттифокида коронавирусни тухтатиш имконсизлиги тан олинди\nСледующая S7 асосчиларининг кизи авиакомпания директорлар кенгаши раиси лавозимини эгаллади


UzPFL :: Баҳодир Аҳмедов Фарғонада маҳорат дарси ўтказди\nБаҳодир Аҳмедов Фарғонада маҳорат дарси ўтказди\nБиласиз, айни кунларда Фарғонада футзал бўйича Олий лига 2021/22 мавсуми 1-тур учрашувлари бўлиб ўтмоқда.\nЎзПФЛнинг юртимизда футзал географиясини кенгайтириш мақсадида Фарғона вилояти ҳокимлиги билан яқиндан иш олиб боргани самараси ўлароқ Фарғона шаҳридаги “Само” спорт мажмуаси бугунги кунда бемалол миллий ва халқаро миқёсда футзал учрашувларини қабул қилишга тайёр ҳолатга келтирилди. Шу сабабли футзал бўйича мамлакат чемпионати илк тур учрашувлари ҳам Фарғонада бўлиб ўтмоқда.\nОлий лига баҳсларини мухлислар қатори Фарғона шаҳридаги 1-БЎСМ футзал тарбияланувчилари ҳам катта иштиёқ билан кузатиб боришмоқда. ЎзПФЛ ташаббуси билан футзал бўйича Ўзбекистон миллий терма жамоаси ва “HUAXIN Жиззах” клуби бош мураббийи Баҳодир Аҳмедов бугун фарғоналик ёш футзалчилар учун маҳорат дарси ўтказди.\n“Само” аренасида Баҳодир Аҳмедов 2004 йилда туғилган ёш футзалчилар билан биргаликда машғулотлар олиб бориб, уларга ўйиннинг сир-асрорлари билан бўлишди. Тажрибали мутахассис ушбу ёшларнинг келажакда катта футзалчи бўлиб етишиши учун ўз маслаҳат ва тавсияларини берди. Қолаверса, БЎСМда фаолият олиб бораётган футзал мураббийлари ҳам миллий терма устозидан керакли тавсияларни олишди.\n“Аввало Фарғонада футзал байрами ташкил этилаётганидан, бу ерда мамлакат чемпионати анча юқори даражада бўлиб ўтаётганидан, қолаверса эндиликда Фарғонада ҳам футзал бўйича катта мусобақалар ўтказиш имконияти юзага келганидан жуда ҳам хурсандлигимни айтиб ўтмоқчиман. Бугун ёш футзалчилар билан маҳорат дарси ўтказдик. Уларнинг ҳаракатларини кўриб жуда ҳам қувондим. Мени энг хурсанд қилган жиҳат – ёш футзалчиларга ҳам алоҳида эътибор берилаётгани бўлди. Шунингдек, фарғоналик ёш мураббийлар билан ҳам фикр-мулоҳаза алмашдик. Ёш футзалчиларда иштиёқ жуда ҳам юқори эканини кўрдим. Келажакда улардан етук футзалчилар чиқишига ишонаман”, - дея ўз фикрларини билдирди Баҳодир Аҳмедов.


Ғийбатга тобингиз қалай? » MUZAFFAR.UZ\nҲар куни эрталаб ишга шошаман, оқшом кетмон чопган одамдай оёғимни зўға судраб уйга қайтаман. Мени уй олдида ҳар куни бир ҳил манзара кутиб олади, уч-тўрт чоғли қўшни аёллар – ҳа, қўшни ишдан қайтдингизми, бир зум дам олинг, ғийбатга тобингиз қалай, келинг ғийбатлашамиз – дейди.\nМен уларга жавобан, - рахмат овқат қилишим керак, ҳали замон турмуш ўртоғим ҳам ишдан қайтиб қолади, ишлар кўп – дея, уйга шошаман. Ғийбатни хуш кўрувчи қўшниларим эса мен кечки овқатни тайёрлаб, оила аъзоларим билан дастурхон атрофида бугунги кун қандай ўтгани-ю, эртанги кун режалари ҳақида суҳбатлашганимиздан кейин фарзандлар дарс тайёрлаш учун хонасига кириб кетган, турмуш ўртоғим телевизор кўриш билан овора бўлган бир пайтда ташқарини кузатсам қўшниларим ҳалиям - ким уйига эрта келди-ю, бугун қайси қўшниникида меҳмон бор, кимникида кеча жанжал бўлди-ю, қайси қўшни эридан аразлади, ким бугун маош олди-ю, ким-кимдан қарз сўраб чиқди каби миш-мишлар билан суҳбати жононни олаётганликларининг гувоҳи бўламан.\nУларга қарата – эй барака топгурлар ғийбат кишидаги қабиҳ феъллардан бири. Бирор кишининг орқасидан гапириш айбини топиш, ёмонлаш, бола-чақаси, хотини, хулқи, бойлиги ҳақида бемаза гапларни гапиришнинг барчаси ғийбат ҳисобланади. Ғийбат оз бўлсада унинг келтирадиган зарари денгиз каби бепоён, у қанчалар кўнгиларни синдиради, қалбларга озор етказади, ҳаттоки отани боладан айиради, оналарни сочига эрта қиров қўндиради, қизларни бахтсизлик сари етаклаб боради. Биргина ғийбатчининг ғийбати сабаб қанчалаб гуноҳлар содир бўлади. Нега ўзингизни ўзингиз абгор қиласиз, билиб-билмай, ҳақ-ноҳақ айтган гапларингиз гуноҳини ўз елкангизга оласиз – дегим келади. Аммо иложи йўқ, улар шу ғийбат учун яратилган инсонлар назаримда. Ғийбат қилмаса яшолмайди, ғийбат қилиб роҳатланади. Ғийбатчилар ҳаттоки ўзлари билан ҳамсуҳбат бўлган шериклари ёнидан кетса у ҳақида ҳам ғийбат қилишдан қайтмайдилар.\nАбдулла Ориф қаламига мансуб қуйидаги шеърни ҳофиз Шерали Жўраев шундай хониш қилади:\nҒийбатчининг миш-мишидан ранжиманг асло,\nНима бўлса асли, наслида бўлган.\nОнасининг қорнидан ўзи ҳам ҳатто,\nТурли миш-миш билан дунёга келган.\nБир аёлни биламан, у шифокор бўлишни орзу қилиб бир неча йил омади чопмай охири ўзи истаган тиббиёт ўқув юртига ўқишга киради. Кеч бўлсада орзулари ушлагани учун фақат илм билан шуғулланиб турмуш қуриш масаласини кейинга қолдиради. Ўқишни тамомлагач шаҳардаги марказий шифохонада ишлашга йўлланма олади. Қишлоққа қайтишни кейинга қолдириб мазкур шифохонада шифокор бўлиб иш бошлайди. Бу орада отаси оламдан ўтади, онасининг биргина орзуси шу қизининг турмушга чиқиши, бахтли бўлиб набиралар кўриши бўлади.\nОрадан йиллар ўтади. Опанинг ёши ўттизни қоралаб қолгани сабаб унга муносиб йигитни учратиш қийин эди. Шаҳарда ака-укаларининг ёрдами билан уй-жой қилиб, иш жойида ҳурмат топиб яшаётган опа энди турмуш қуриш орзуси армон бўлиб қолгани ҳақида ўйлаб оиласидагилар билан маслаҳатлашиб ҳарбий хизматчи бўлган акасининг кенжа фарзандини ўғил қилиб олади.\nҚишлоғига ўғилчаси билан бир олам қувонч билан борган опани ҳамқишлоқларининг – қайдан акасининг ўғли бўлади, болани ўзи бировдан туғиб олган. Бу бола ҳароми, ўзи ҳам шу ёшгача иболи бўлиб юрармиди, “шаҳар кўрган эчкидан қўрқ” деб шунақаларга айтилади-да, - деган ғийбат гапларини эшитиб қалби вайрон бўлиб уйига қайтади. Тушкун кайфиятда юрган кунларининг бирида шифохонага янги раҳбар келади. Маълум бўлишича раҳбар хорижда ўқиб, илм билан шуғулланган, олим бўлган-у аммо оила қилишга вақт топмаган киши бўлади. Ҳамкасблар таклифи билан ўттиз икки ёшли опани қирқ ёшли раҳбарга унаштиришади ва тўйлари бўлиб ўтади. Уларнинг бугун уч нафар ўғли бор. Ҳадемай келин туширади, ҳаётидан, бахтидан, тақдиридан миннатдор аёл ёруғ юз билан тез-тез қишлоғига бориб туради. Ғийбат қилган ўша ҳамқишлоқлари эса ўз ҳатоларидан уялиб қолганлар. Чунки ҳақиқат аллақачон юзага чиққан эдида.\nРивоят қилишларича, бир олим одамнинг ёнига бегона биров келиб “сизни фалончи ғийбат қилди” – деб айтади. Олим одам дарҳол ғийбат қилган кишига бир товоқ хурмо юборади. У киши хурмони олгач, унинг ёнига келиб “мен сизни ғийбат қилган эдим, сиз бўлса менга хурмо юборибсиз, сабаби нима?” деб сўрайди. Олим одам “сиз менга яхшилик юборган экансиз, эвазига мен сизга хурмо юбордим” деб жавоб берибди. Бундан маълум бўладики, ғийбат ғийбат қилинувчи учун тўғри йўл кўрсатиши мумкин, аммо ғийбат қилувчига зарар келтиради.\nҲамкасбимиз Муҳаббат опанинг тўрт нафар қизлари бор. Фақат биргина каттаси Санобарни узатган, яна учтаси бўй етиб турибди. Аммо опанинг фиғони фалакка чиқади-ки, қизларини сўраб келувчи совчиларга маҳаллада кимдир ёмонлаб қўяркан. Биз инсонлар табиатан шундаймиз, ким нима деса ишониб кетаверамиз, неча йиллик қўшниси у яхши биладида, демак айби борки ижобий баҳо бермаяпти – деймиз. Йўқ, бу хато. Ахир яхши қизни харидори кўп бўлмайдими, яхши қизга кўп тош отилмайдими, ёмон одам яхши фикр айтишни билмайди-ку, ғийбатчига барибир эмасми, ғийбатчи нима бўлса ҳам, ким бўлса ҳам ғийбат қилиб роҳат олса бас-ку, демаймиз. Биз наҳотки хулосага шунчалар шошиламизу, мулоҳазага шошилмаймиз. Бир ғийбатчининг фикри билан орқага қайтиб кетаверамиз.\nМуҳаббат опанинг қон босимлари ошгани ошган, чунки учта қизи бўй етиб турибди, битта тўй қилишни ўзи осон эмас, “ғийбатчининг уйи куйсин, ғийбат қилганга ҳам бало бордир” – деб баъзан алам билан қалбидаги озорларини дилидан тилига чиқариб юборади. Турмуш ўртоғи билан ўттиз йилдан буён бахтли ҳаёт кечириб тўрт қизни вояга етказди, қизларни барчаларини аввало ҳунарли қилдилар кейин мана учта қизларини олий маълумотли қилди, кенжатойи эса коллежда ўқийди. Қизлари жуда аҳил-иноқ, кўп китоб ўқиган, изланувчан, аниқ мақсадли, келажаги порлоқ. Аммо бир қалби сўқир инсоннинг ғийбати сабаб бир оилани гуллатадиган қизлар ўз бахтини учрата олмаяптилар.\nАқлли одам ёнига биров келиб ўзга бир инсон ҳақида ғийбат гапларни гапирса ишонмайди. Афсуски, айрим одамлар ғийбатчининг гапларига лаққа тушади ва ҳаётида қанчалар кўнгилсизликлар содир бўлишига сабаб бўлади.\nСожида холанинг қулоғига келини Сарвинозни қўшниси Икромжон билан яқин алоқада эканлиги ҳақидаги миш-мишлар чалинди. Ўғли хотин, болам-чақам деб хорижда ишлаб меҳнат қилаётган бўлса, набиралари бўй чўзиб қолган бўлса, келинининг бу иши..., йўқ, адашаётгандирлар. Аҳир келини ақилли-хушли аёл, алоҳида ховли-жой қилиб, бир оилани рисоладагидек асраб келаяпти-ку? Шу кунгача эр-хотин ўртасида ҳам сен-менга боришмаган бўлса?\nБу нима деган гап, эшитган қулоққа яхши гапмас-ку? Ўзига бу ҳақида айтсам дили оғриб қолса-чи? Борди-ю бу ҳақида ўғлимга хабар етиб борса нима бўлади? Балки бу шунчаки айрим оғзига кучи етмаган ғийбатчиларнинг миш-мишидир.\nСожида холанинг сабри чидамади, воқеага аниқлик киритиш мақсадида келининикига йўл олди. Ховлида ўша қўшни Икромжон набираси Шохбоз билан темир дарвоза ясатаётган экан. Келини Сарвиноз эса қизи Саида билан бозорга кетибди. Сожида хола ховлини кузатиб ўтириб хайратини яширолмади. Келинининг тадбиркорлигига, тежамкорлигига қойил қолди. Ўғлини ишлашга кетганига энди икки йил бўлди. Мана шу икки йил ичида эрининг юборганини маҳкам тутиб мана ёзги ошхона қурилиши, чала қолган икки хонали уйнинг томи ёпилиши, ҳовлидаги узумга сўриток, ҳар бир уйнинг кираверишига темир тутқичлар ва мана ниҳоят темир дарвоза каби ишларни амалга оширибди. Набираси Шаҳбознинг ёрдам беришига қараганда шу уста йигитга шогирд қилиб берган кўринади, чунки анча қўли ҳам келиб қолибди. Агар ўша айрим нокас одамларнинг ғийбатларига ишониб ҳозир келинимга бирор гап айтсам адолатдан бўлмайди. Уста йигитни диёнатли эканлиги шундоғам кўриниб турибди-ку, қандай қилиб шундай оқила келинимни ғийбатчиларнинг гапларига ишониб ранжитаман. Ўзгаларнинг келинлари эри ўзга юртларда қийналиб топган пулларини ҳавога совурмоқда, айримлари ишлашга кетган эри туриб хиёнат қиляпти, яна айримлари қандай ноҳақликлар қилмоқда... Менинг келиним тилло, у оилапарвар, уйим-жойим дейдиган аёл. Унинг бахтини асрагин, илоҳим.\nҒийбат билан кимдир роҳат топар. Аммо ўша роҳат қачонгача, қисқагина берилган умримизни алақандай ғийбату, миш-мишларга андармон қилиб эмас балки бир-биримизни асраб-авайлаб яшасак ҳаётимиз янада гўзал, умримиз чароғон бўлмайдими? Яна бир гап, ўша ғийбатчининг ғийбатлари таъсирида вояга етаётган фарзанд эртага гуруч ичидаги курмак бўлиб яна қанчалар хонадонларда дилхираликларга сабаб бўлиши бежиз эмас-ку? Демак, келинг умримизни яхшиликлар билан безайлик. Ғийбат умримиз заволи бўлиб қолмасин ва бизни шу балои-офатдан асрасин.\nЧоп этилган: 22-02-2021, 17:12\nКўрилган: 1 635\nАёллар рашки хавфлими?\nЧоп этилган: 18-12-2020, 22:30\nЭнг катта бойлигим - оилам\nЧоп этилган: 10-01-2021, 09:35


Жаҳон банки Doing Business рейтингини эълон қилишни тўхтатди - Review.uz\nЖаҳон банки Doing Business ҳисоботини олдинги рейтинглардаги хатоликлар ва манипуляциялар сабабли бутунлай тўхтатди. 2018 йилда Ўзбекистон президенти мамлакатда тадбиркорлик учун шароитлар яратиш ва шу орқали 2022 йилда ушбу рейтингда энг яхши 20 та давлат қаторига кириш бўйича топшириқ берган эди.\nЖаҳон банки (ЖБ) ўзининг дунё мамлакатларида бизнес муҳитини баҳоловчи машҳур Doing Business (Бизнес юритиш) рейтинги ҳисоботини бутунлай бекор қилди. Бу ҳақда ЖБ ўзининг расмий сайтида хабар берди.\n«Жаҳон банки раҳбарияти Doing Business ҳисоботини эълон қилишни тўхтатиш бўйича қарор қабул қилди. <...> Эндиликда биз ишбилармонлик ва инвестицион климатни баҳолаш бўйича янгича ёндашув устида ишлаймиз», — дейилади хабарда.\nАввалроқ ЖБ Doing Business рейтингини 2018 ва 2020 йилги ҳисоботларда маълумотлар ўзгариши билан боғлиқ номувофиқликлар тўғрисидаги хабарлар сабабли нашр этишни тўхтатган эди. Ташкилот сўнгги беш йиллик ҳисобот маълумотларини қайта кўриб чиқмоқчилигини маълум қилган эди.\nWSJ нинг ёзишича, тергов-суриштирув ишлари натижаларига кўра, Хитой ва бошқа мамлакатларга тегишли кўрсаткичларни сунъий равишда яхшилаш мақсадида ҳисобот методологияси ва маълумотларини ўзгартириш тўғрисида раҳбарият томонидан ходимларга босим ўтказиш ҳолатлари аниқланган.\nРаҳбарият деганда, ўша вақтдаги Жаҳон банки ижрочи директори, айни пайтда Халқаро валюта фондининг бошқарувчи директори Кристалина Георгиева ва ўша вақтдаги Жаҳон банки президенти Жим Ёнг Ким назарда тутилганлиги айтилмоқда.\n«Мен Жаҳон банки Doing Business 2018 рейтинги ҳисоботидаги ролим билан боғлиқ маълумотлар хатоликлари текширувининг натижалари ва талқинларига мутлақо қўшилмайман», — деди Георгиева.\nХабарда айтилишича, Doing Business рейтинги ҳисоботи Жаҳон банкининг, камбағал мамлакатларни молиялаштиришни таъминлаш ишлари билан бир қаторда, иқтисодий тақдиқотларга асосланган нуфузли нашри бўлиб келган. Йиллик ҳисоботнинг эълон қилиниши дунё миқёсида оммавий ахборот воситаларининг диққат марказида бўлиб, мамлакатлар сиёсий ўзгаришлар воситасида рейтингдаги ўз ўринларини яхшилашда кимўзарга ҳаракат қилишарди.\nЙиллар мобайнида мазкур рейтинг ҳукуматларнининг бизнес учун лицензия олиш, электр тармоқларига улаш ёки солиқ мажбуриятларини бажариш имкониятини баҳолашда ҳисобга олинадиган барча кўрсаткичларни яхшилашларига туртки бериб келган.\nМустақил аудиторлик текширувини олиб бориш учун ЖБ томонидан ёлланган WilmerHale юридик фирмаси 15 сентябрь куни Doing Business рейтинги ҳисоботи устидан ундаги маълумотлар холислиги нуқтаи назаридан олиб борилган мустақил аудиторлик текшируви натижаларини эълон қилди (pdf). Унга кўра, банкнинг юқори мартабали раҳбарлари, жумладан, Георгиева 2018 йилги рейтингда Хитойнинг кўрсаткичларини яхшилаш мақсадида рейтингни ишлаб чиқувчи масъул ходимларга босим ўтказган. Шу билан бир вақтда, у ва бошқалар банкни молиявий қўллаб-қувватлаши учун Хитойни кўндиришга уринган.\nТергов-суриштирув ишлари натижалари шуни тасдиқлайдики, собиқ раҳбарият Хитойнинг 2018 йилги рейтингдаги ўрнини яхшилаш мақсадида ҳисобот методологиясини ўзгартирган, маълумот йиғиш жараёни тугаганига қарамасдан маълумотлар базасини қайта очиб Хитойга тегишли маълумотларни қайта ишлаган. Натижада Хитой 85-ўриндан 78-ўринга кўтарилган.\nБундан ташқари, Озарбайжон, БАА ва Саудия Арабистонига тегишли маълумотларда ҳам кичик ўзгартиришлар амалга оширилганлиги қайд қилинган.\nХусусан, ЖБнинг иқтисодий ривожланиш масалалари бўйича собиқ директори ва Кристалина Георгиеванинг маслаҳатчиси, Симеон Дьянков Doing Business жамоасига Саудия Арабистони кўрсаткичларини ўзгартириш бўйича кўрсатма берган. Унга кўра, мамлакат бўйича маълумотларни ўзгартириш орқали Doing Business 2020 рейтингида кўрсаткичларини яхшилаш бўйича энг яхши натижаларни кўрсатган мамлакатлар рўйхатида биринчи ўринда турган Иорданиянинг ўрнига Саудия Арабистонга етакчи ўрин берилган. Бу, ўз навбатида, Саудия Арабистони билан солиқ тизими ўхшаш бўлган БААга тегишли маълумотларни ҳам ўзгартиришни талаб этган. Шунга қарамасдан, мазкур ўзгаришлар БААнинг умумий рейтингида акс этмаган.\nШунингдек, ҳужжатда қайд этилишича, Симеон Дьянков кўрсатмаси билан Doing Business 2020 рейтингида Озарбайжоннинг учта ислоҳоти ҳисобга олинмаган. ЖБ ходимлари суриштирув вақтида Дьянковнинг мамлакатга нисбатан душманларча муносабатда эканлигини ва у ердаги ислоҳотларнинг ҳаққонийлигига ишонмаслигини таъкидлашган. Симеон Дянковнинг ўзи Озарбайжондаги бир нечта ислоҳотларнинг тан олинишини «музлатиб қўйиш» қарори «Ўзбекистон протоколи»га (Uzbekistan Protocol) — «шубҳа остидаги ислоҳотларни тан олишдан воз кечиш имконини берувчи ёзилмаган қоида» — мос келишини қайд этган.\nDoing Business жамоаси «Ўзбекистон протоколи»ни тасдиқланган методологик тамойил сифатида билмаганликларини маълум қилишган. Doing Business менежери Ўзбекистон бўйича ўтган рейтингдаги маълумотлар жамоанинг ҳудудий директори, ҳудудий вице-президент, ижрочи директор ва бошқалар иштирокидаги қарори билан «музлатиб қўйилган"ини таъкидлаган.\nWSJ қайд этишича, ҳисоботнинг шубҳа остига олинганлиги илк марта 2018 йилда, Жаҳон банкининг бош иқтисоодчиси Паул Ромер WSJ га берган интервюсида ҳисоботдаги маълумотлар сиёсий мақсадларда ўзгартирилганлигидан гумон қилаётганлигини айтганида, маълум бўлган эди.\nWSJ га кўра, ўшанда Жаҳон банки ҳисобот манипуляция қилинганини рад этган ва жаноб Ромер кўп ўтмай истеъфога чиққан.\nБироқ 2020 йилги ички аудиторлик текшируви натижалари ҳисобот маълумотлари бузиб кўрсатилганлигини тасдиқлагач, банк ҳисоботни эълон қилишни тўхтатган ва мустақил тергов-суриштирувга топширган.\nМаълумот учун, Жаҳон банкининг Doing Business 2020 йиллик ҳисоботида Ўзбекистон 69-поғонага кўтарилиб, бизнес муҳитни яхшилашда энг катта муваффақиятга эришган 20 та энг яхши давлатлар қаторига кирган эди. 2018 йилнинг июль ойида президент Шавкат Мирзиёев ўз фармони билан мамлакатда тадбиркорлик учун шароитлар яратиш ва шу орқали 2022 йилда ушбу рейтингда энг яхши 20 та давлат қаторига кириш бўйича топшириқ берган эди.


1 Авг 2019 1945\n– Охирги икки йилда Сиз билан биргаликда мамлакатларимиз ўртасидаги муносабатларни бутунлай ўзгартириб юбордик, моҳиятан, уларни янгидан йўлга қўйдик. Шу вақт ичида амалга оширган ишларимиз ўтган 25 йил давомида қилинганидан ҳам ортиқ бўлди. Давлатларимиз ўртасидаги товар айирбошлаш ҳозирги кун талабларига жавоб бермайди, уни изчил ошириб бориш лозим. Сизнинг ҳудудларни ҳамкорлик билан ўзаро боғлаш борасидаги ташаббусингиз – ушбу ташрифнинг ўзига хос жиҳати. Ҳудудлар раҳбарларининг ўзаро ташрифлари бўлиб ўтди, кўргазмалар ва маданият кунлари ташкил этилди. Буларнинг барчаси Беларусга ташрифингиз аҳамиятини янада оширади. Энг асосийси, маҳаллий маъмуриятлар бошлиқлари ҳамкорликка доир кўплаб шартномалар имзолади. Бизнинг ишимиз – йўлни очиб бериш, ва биз бунинг уддасидан чиқдик, – деди Александр Лукашенко.\n– Сизнинг Ўзбекистонга амалга оширган тарихий ташрифингиздан, музокараларимиздан сўнг мамлакатларимиз ўртасидаги ҳамкорлик барча соҳаларда янги ва аниқ мазмун билан бойиди, ва бу ўз меваларини бермоқда. Давлатларимиз ҳудудлари ўртасида сермаҳсул алоқалар йўлга қўйилгани бунга ёрқин мисолдир. Биз ўзаро алмашинувлар учун яхши пойдевор яратдик. Барча даражаларда ҳамкорлик қилишга истак бор. Бугун биз эришилган натижаларни таҳлил қилишимиз, шунингдек, истиқболда муваффақиятли ҳамкорлик қилиш мумкин бўлган ўсиш нуқталарини биргаликда белгилаб олишимиз муҳим, – деди Шавкат Мирзиёев.


«Ҳақиқатга зид»: ССВ Жиззах ва Бухоро...\n28.01.2020 19:34 0 2969\nИжтимоий тармоқларда коронавирус инфекциясининг юртимизга кириб келганлиги, жумладан, Жиззах ва Бухоро вилоятларида қайд этилгани ҳақидаги хабарлар тарқалди. «Аммо бу хабар ҳақиқатга зид», дейилади Соғлиқни сақлаш вазирлиги хабарида.\nВазирлик тақдим этган маълумотда мева-сабзовотлар, жумладан, банандан ушбу вирус юқиши мумкинлиги ҳақидаги чиқишларга ҳам ойдинлик киритиб ўтилган.\nСанитария-эпедимиологик осойишталик агентлиги мутахассиси Қамариддин Боқиевнинг таъкидлашича, мамлакатимизга хориждан кириб келган мева-сабзавотлар, хусусан, бананлар Вазирлар Маҳкамасининг сертификатлаштириш тартибига оид 318-сонли қарорига асосан текширувдан ўтказилади. Биринчи навбатда, Вазирлар Маҳкамаси ҳузуридаги Ўсимликлар карантини инспекцияси томонидан фитосанитария хулосаси берилади. Кейин Соғлиқни сақлаш вазирлиги ҳузуридаги Санитария-эпидемиологик осойишталик агентлиги таркибидаги Санитар-эпедимиологик хулосалар бериш бўлимларида хавфсизлик кўрсаткичлари бўйича текширилиб, санитар-эпедимиологик хулоса тақдим этилади. Шундан сўнг «Ўзстандарт» агентлигидан мувофиқлик сертификати олингач, хориждан келтирилган мева-сабзовотлар сотувига рухсат берилади.\nХўш, мева-сабзавотлардан коронавирус юқиши мумкинми?\n– Хитойдаги хавотирли эпедмик вазиятдан келиб чиққан ҳолда, қатор озиқ-овқатлар, жумладан, мева-сабзовотлар бўйича ҳам турли текширувлар олиб борилаяпти. Лекин бу илмий жиҳатдан ҳали исботланмаган, – дейди Қамриддин Боқиев. – Айни пайтда коронавирус юқишига турли ҳайвонлар ва денгиз маҳсулотлари сабаб бўлаётгани тахмин қилинмоқда. Аммо айнан қайси биридан юқиши мумкинлиги ҳақида ҳам аниқ тўхтамга келингани йўқ. Умуман олганда, мева-сабзавотларни ювмасдан ейиш қайсидир касалликлар келиб чиқишига сабаб бўлиши эҳтимоли бор. Бироқ айнан мева-сабзавотлар истеъмоли сабаб қандайдир вирус юқтириш ҳолатлари ҳали кузатилмаган.\nКоронавирус бугун, 02:11\nАвто бугун, 01:29\n9 апрелдан автотранспорт воситаларига махсус рухсатнома бериш тўхтатилди


Ислом Каримов: “Бизга ёқасизми, йўқми, сизни тинглашга мажбурмиз”\nЎзбекистонлик амалдорлар мамлакатда фаолият кўрсатаётган хорижий оммавий ахборот воситалари вакиллари билан суҳбатлашишни хуш кўрмайди. Бундан фақат мамлакат Президенти Ислом Каримов мустасно.\nЖурналистларнинг эътирофича, ОАВ эркинлиги қонун билан белгилаб қўйилган Ўзбекистонда вазирлар, уларнинг ўринбосарлари, ташкилотлар раҳбарлари журналистларга ахборот беришдан ўзини олиб қочади. Олий Мажлиснинг куни-кеча бўлиб ўтган сессияси танаффусида Ислом Каримов иштирокида ўтказилган матбуот анжуманида бу ҳақда ҳам сўз юритилди.\nПрезидентнинг айтишича, айрим раҳбарларнинг фақат бир салбий жиҳати бор. У ҳам бўлса, Президент айтган гапга қулоқ соладию, бошқа фикрлар билан қизиқмайди. Жойлардаги раҳбарлар хилма-хил фикр билдирадиган пайт келди.\n“Президент бир жойда қаттиқроқ гапирадиган бўлса, гўёки кимнингдир ташаббусини тўсаётгандек бўлади. Сизлар, албатта, Президент билан гаплашишни истайсизлар. Мен хоҳлардимки, сизларни иқтисод қизиқтирса, молия вазири ёки ташқи ишлар вазири билан гаплашиш мумкин. Матбуот анжумани ўтказмоқчи бўлсангиз, менга айтинглар, ташқи ишлар вазири билан неча марта учрашмоқчисиз? Мен буни ташкил қилишга тайёрман”, деди Ислом Каримов журналистларга қарата.\nЎзбекистон раҳбарининг сўзларига қараганда, ўтмиш асоратлари амалдорлар онгида сақланиб қолган. Лекин журналист ҳам ўз нони учун курашиши керак. Албатта, улар ҳамма ерда қучоқ очиб кутиб олинмайди. Шунинг учун у қаерда ёпиқ мавзу бўлса, ўша ерга ўзини уриши керак.\n“Мен сизлар шу ёпиқ мавзуларни очиб ташлашингизни истардим. Журналист кириб бориши мумкин бўлмаган махфий мавзулар бизда бармоқ билан санарли”, деди И.Каримов.\nМатбуот анжуманида ОАВ вакиллари ҳуқуқ-тартибот органлари ходимлари журналистларга қўпол муомалада бўлаётгани ҳақида Президентга маълумот берди. Жумладан, орган ходимлари 30 июль кунги портлашлар вақтида “Рейтер” ахборот агентлиги вакилига ёмон муносабатда бўлган. Унинг Ташқи ишлар вазирлигидан аккредитациядан ўтгани тўғрисидаги ҳужжати ҳам инобатга олинмаган. Журналистнинг айтишича, уни бир неча соат қамаб ҳам қўйишган.\nИслом Каримов мазкур факт юзасидан текширув олиб борилишини ва бу таассуфли ҳолат эканини таъкидлади.\n“Бизда ҳамма ҳам сиз билан рисоладагидек муомалада бўлишга ҳали тайёр эмас. Ўзимизни демократик давлат деб атаётган эканмиз, демак бизга ёқадими, ёқмайдими, сизни тинглашга мажбурмиз”, деди Президент\nКузатувчи Сардор Ҳакимов Ўзбекистонда амалдорларнинг журналистлар билан мулоқотдан қочишига маълум сабаблар борлигини билдирди.\nУнинг фикрича, яқин-яқинларгача Миллий матбуот марказида юқори мартабали амалдорлар билан мунтазам равишда матбуот анжуманлари ўтказиб турилган. Журналистлар бу ерда анча-мунча ахборот олиш имкониятга эга бўлган. Бироқ мазкур амалиёт кейинги пайтларда йўқолиб кетган. Бунга жамиятда асабийлашув ва кескинлик ҳолати юзага келгани сабабдир. Зеро, амалдорлар журналистларга ҳукуматга маъқул бўлмаган ахборотни айтиб қўйишдан, воқеа-ҳодисаларга мавжуд сиёсатга тўғри келмайдиган субъектив баҳо беришдан қўрқиб қолган. Бундан мулоҳазалар туфайли улар лавозимидан кетиши ва нуфузига салбий таъсир етиши мумкин.


Холасининг умрига зомин бўлган жиян 12 йилга озодликдан маҳрум этилди - zarnews.uz\nХоласининг умрига зомин бўлган жиян 12 йилга озодликдан маҳрум этилди\nЖаҳл, ғазабнинг аввали нодонлик, якуни эса пушаймонликдир. Жоҳилликнинг оқибати ҳеч қачон хайрли бўлмаган. Йўл қўйилган хатоликлар, рўй берган жиноятлар замирида ана шу иллатлар ётади. Шу боис инсонга жаҳлни жиловлаш, ҳар қандай вазиятда оқибатини ўйлаб йўл тутиш учун ақл берилган.\nХола доимо она мақомига тенглаштирилади. Минг афсуски, ана шундай мақомга муносиб бўлиш учун бутун ҳаётини жиянларига бағишлаган аёл бугун орамизда йўқ. Чунки ғазаб отига миниб, жаҳлини жиловлай олмаган жиян ўз холасининг умрига зомин бўлди. Зафар Каримбоев (исми-шарифлар ўзгартирилган) вояга етказган холасининг қотили, деган тамғани олди.\nЗафар уч ёшга тўлганида онаси кўкрак бези саратонидан вафот этди. Отаси уч нафар болани буви тарбиясига қолдириб, бошқа оила қилиб кетди. Тақдирнинг аянчли зарбаларини қарангки, орадан 6 йил ўтиб, буви ҳам оламдан ўтди. Шундан кейин норасидалар онасининг синглиси, яъни Мастуранинг қарамоғида қолди. Ҳали турмушга чиқмаган Мастура бутун умрини жиянларига бағишлади. Оила қурмади. Йиллар ўтиб, жиянлар улғайди. Озода турмушга чиқиб кетди. Асқар эса уйланиб оиласи билан Мастура опаникида яшай бошлади. Зафар ўқишга қизиқмади. Ҳали у ишнинг, ҳали бу ишнинг бошини тутди. Пул топиш учун Қозоғистонга кетди. Новвойчилик, устачилик қилди, иссиқхонада ишлади. Бироз муддатдан сўнг уйга қайтди. Новвойхонадан иш топди. Ўша куни ҳам кечки маҳал ишдан қайтаётиб йўлда дўконга кириб пиво ичди. Телевизор томоша қилиб ўтирган Мастура хола унинг сархуш ҳолда уйга қайтганини кўриб, жиғибийрон бўлди. Уни тергади. Бундан жаҳли чиққан Зафар ошхонадан пичоқни олиб чиқиб аввалига холасига ўдағайлади. Койишда давом этаверганидан сўнг ғазабини жиловлай олмасдан, бир неча марта Мастура холанинг кўксига пичоқни санчди. Асқарнинг хотини Дилафрўз шовқин-суронни эшитиб, югуриб чиққанида хола ёнбошлаган куйи ётар, Зафар эса унинг олдида серрайиб турар эди. Фақат Дилафрўз “Нима қилиб қўйдингиз?”, дея бақирганидан кейин қўлидаги пичоқни ерга ташлаб кўчага чиқиб кетди.\nХалқимизда “Етим қўзи асрасанг, оғзи-бурнинг мой бўлур, етим бола асрасанг, оғзи-бурнинг қон бўлур”, деган мақол бор.\nМастура хола ҳам бевақт вафот этган синглисининг фарзандларини ўз қарамоғига олганида меҳр бериб, бошини силаган жияни Зафарнинг бир кун келиб умрига зомин бўлиши етти ухлаб тушига ҳам кирмаган бўлса керак…


15:00 / 08.02.2019 1553 pdf Ўқиш режими + -\nИсломий адабиётда ва халқ орасидаги диний сўзлашувда ҳам «силаи раҳм» истилоҳи ишлатиб келинади. Аслида бу бобдаги «раҳм» сўзи биздаги «бачадон» сўзининг ўрнида ишлатилади. «Сила» сўзи эса «боғлаш» – «улаш» деган маънони англатади.\n«Силаи раҳм» бирикмаси «бачадондошлик алоқасини боғлаш» деган маънони билдиради. Бунинг ўрнига бизда «қариндошлик алоқаси» деган истилоҳ ишлатилади. Қариндошлар эса кимлар экани ҳаммага маълум.\nАёл киши ҳомиладор бўлганида бола сақланиб турадиган аъзоси араб тилида «раҳм», бизда эса «қорин» дейилади. «Қариндош» эса бир қориндан туғилган деган маънони билдиради.\nСилаи раҳм ана шу қариндошларга боғланиш, уларга раҳм-шафқат кўрсатиш, яхшилик қилиш, муҳтожларига ёрдам бериш, қариндош-уруғчилик вазифаларини адо этиш каби маъноларни билдиради. Бу нарса динимизда вожибдир.\nҲа, Исломда қариндошлик алоқаларини боғлаб туриш ҳар бир мусулмон учун фарзу вожиб қилинган. Бу алоқани узиш эса ҳаромдир.\nКелгуси боб ва ҳадисларнинг бир нечасида силаи раҳм маданияти – одоби ҳақида ҳар бир мусулмон учун ғоятда керакли таълимотлар тақдим этилади.\nАлбатта, ўзининг туғишганлари билан одоб ва маданият асосида муомала қила олмаган кишининг бошқалар билан одобли муомала қилиши хаёлга сиғмайдиган ҳолатдир.\nОта-она билан муомала, уларга яхшилик қилиш мусулмон инсоннинг одам зоти билан бўладиган алоқаси ва маданияти рўйхатининг биринчи қаторида турадиган бўлса, ундан кейин қариндошлари билан бўладиган алоқа турар экан.\nИмом Бухорий ўз китоблари тартибида шу ҳақиқатни эътиборга олганлар.\n47. Кулайб ибн Манфаъадан ривоят қилинади:\n«Эй Аллоҳнинг Расули, кимга яхшилик қилай?» деди.\n«Онангга, отангга, опа-синглингга, ака-укангга ва улардан кейин келадиган яқинларингга (яхшилик қилиш) вожиб ҳақдир ва силаи раҳмдир», дедилар».\nШарҳ: Демак, онага, отага, ака-ука, опа-сингилларга, бошқа қариндошларга силаи раҳм, яхшилик қилиш, муҳтож бўлса ёрдам бериш, ҳожатини чиқариш, нафақа бериш ҳар бир мўмин-мусулмон учун вожиб амал ҳисобланади, буни қилмоғи лозим ва лобуддир.\n1. Силаи раҳм – қариндошлик алоқаларини боғлаш мусулмон шахс учун вожиблиги.\n2. Онага яхшилик қилиш вожиб экани.\n3. Отага яхшилик қилиш вожиб экани.\n4. Опа-сингилларга яхшилик қилиш вожиб экани.\n5. Ака-укаларга яхшилик қилиш вожиб экани.\n6. Мазкурлардан кейин келадиган қариндошларга яхшилик қилиш вожиб экани.\n48. Абу Ҳурайрадан ривоят қилинади:\n«Яқин қариндошларингни огоҳлантир…» ояти нозил бўлганида Набий соллаллоҳу алайҳи васаллам туриб, нидо қилиб дедилар:\n«Эй Бану Каъб ибн Луай! Ўзингизни дўзахдан қутқаринг!\nЭй Бану Абдуманоф! Ўзингизни дўзахдан қутқаринг!\nЭй Бану Ҳошим! Ўзингизни дўзахдан қутқаринг!\nЭй Бану Абдулмуттолиб! Ўзингизни дўзахдан қутқаринг!\nЭй Муҳаммаднинг қизи Фотима! Сен ҳам ўзингни дўзахдан қутқар! Чунки Аллоҳнинг ҳузурида сенга ҳеч нарса қилиб бера олмайман. Фақат қариндошлик бор, унинг ришталарини боғлаб тураман, холос».\nШарҳ: Демак, ҳар ким ўзи учун дўзахдан сақлайдиган, жаннатга киришга сабаб бўладиган амалларни қилиши керак экан. Бу борада бир одам бошқага ёрдам бера олмайди.\nҚариндошлик алоқаси бор, шу сабабли бу дунёда силаи раҳм қилинади, қариндошлик учун лозим бўладиган амаллар, яхшиликлар қилинади. Аммо охиратда бу нарсалар ёрдам бера олмас экан.\n1. Расулуллоҳ соллаллоҳу алайҳи васаллам ҳам қиёматда Аллоҳ таолонинг Ўзи истамаса, ҳеч кимдан бирор нарсани арита олмасликлари.\n2. Набий соллаллоҳу алайҳи васаллам ҳам бу дунёда силаи раҳм қилишлари матлублиги.\n3. Яқину узоқ – барча қариндошларга амри маъруф ва наҳий мункар қилиш вожиблиги.\n17:00 / 08.02.2019 2561\n18:00 / 08.02.2019 2953\n1632 12:30 / 09.03.2020\n785 14:02 / 05.10.2019\n108-боб. Киши ўз аҳлининг масъулидир\nИбн Умардан ривоят қилинади.Набий соллаллоҳу алайҳи васаллам шундай дедилар.Барчангиз масъулдирсиз ва ўз масъулиятингиздан сўралурсиз.Омонатдор масъулдир. У ўз давоми...\n478 19:00 / 12 февраль\n1235 11:05 / 01.02.2020


Баҳсли мавзу. Босма нашрларнинг даври ўтдими? – Mulohaza.uz\nБаҳсли мавзу. Босма нашрларнинг даври ўтдими?\nЛутфулло Турсунов: ҲА!\nДастлаб радио кашф этилганида, кейинчалик телевидение пайдо бўлганида ҳам шундай саволлар туғилган. Орадан йиллар ўтса ҳамки, газета ва журналлар ҳамон «яшаб» келмоқда. Аммо, интернетнинг саҳнага чиқиб келиши вазиятни бутунлай ўзгартириб юборди. Ахборот бозори учун курашда мутлақ тенгсизлик юзага келди. Интернет билан курашишга босма нашрларнинг «вазн тоифаси» умуман мос келмай қолди.\nОммавий ахборот воситалари асосан ахборот сотиш (обуна шаклида) ва реклама ҳисобига яшайди. Интернет нашрлар ўзининг тезкорлиги, қулайлиги, қисқа вақт ичида катта аудиторияни қамрай олиши билан реклама бозорини эгаллаб олмоқда. Бу эса уларга, босма нашрлардан фарқли ўлароқ, ахборотни текин тарқатиш имконини беради. Бу жуда катта устунлик. Мижоз олдида пулли ахборот билан бепулини танлаш имкони турганида, табиийки, у иккинчисини (аслида ахборотга эга бўлиш учун интернетга пул тўласа-да) маъқул кўради. Босма нашрларнинг шу зайлда аудиторияси қисқариб бораверар экан, унинг реклама бозоридаги улуши ҳам камайиб кетаверади. Бу ҳолат газета ва журналларнинг келгусида анъанавий — қоғоз шаклида чиқарилиши тарихга айланишидан далолат беради. Ахир, яшаб қолиш учун қандайдир восита бўлиши керак-ку…\nРеклама бозоридаги улуш бўйича радио ва босма нашрлар интернетга аллақачон имкониятни бой бериб бўлган. Ҳозирда энг катта улушга эга телевидение ҳам бу «жанг»да енгилишни бошлади. Интернет нафақат босма нашрларни, аналог ва FM-радиоларни, ҳатто телевидениени ҳам ўз домига тортиб кетяпти.\nРақамли технологиялар «вируси» бирин-кетин анъанавий воситаларни аввал рақамли кўринишга, энди онлайн шаклга ўтишга мажбур қилмоқда. Аналог ТВ ва радио кўп давлатларда тарихга айланиб бўлган. Бизда ҳам 2018 йилнинг охирига бориб тўхтатилади. Яқин уч-тўрт йил ичида бутун дунёда ундан ном-нишон қолмайди. Тизим тўлиқ рақамли шаклга ўтади. Аммо, бу билан ҳам «ахборот эволюцияси» тўхтамайди. Радио ҳам, телевидение ҳам ҳали рақамли кўринишга ўтиб улгурмай, энди интернет аудиториясига мослашишга мажбур бўляпти.\nГазета ва журналлар ҳали узоқ яшаб қолиши мумкин, лекин у бизнес лойиҳа сифатида ўз ўрнини ушлаб тура олмайди.\nМавжуд радио ва телевидение каналларининг интернетдаги талқинидан ташқари мустақил интернет ТВ ва радиолар юзага келяпти. Телевидениедек катта тармоқнинг анъанавийлигини сақлаб қолишига кучи етмаётган экан, босма нашрларда бу борада имконият деярли йўқ. Газета ва журналлар ҳали узоқ яшаб қолиши мумкин, лекин у бизнес лойиҳа сифатида ўз ўрнини ушлаб тура олмайди. У кўпроқ маънавий ва мафкуравий восита сифатида яшайди, холос. Бизнес лойиҳа шаклидаги ОАВ эса тўлиқ «интернетлашади».\nГлобал тармоқ ва технологиялар ҳозир бизнес шаклларини шунчалик тез ўзгартирмоқдаки, қайсидир турдаги маҳсулот ёки хизматларнинг «умри»ни аниқ чамалаб бўлмай қолди. Бугун «Youtube» каналидаги биргина видеоблогернинг йиллик даромади номдор нашрларникидан каттароқ. Ёки қизиқроқ телеграм каналини ташкил қилган ёш боланинг ўқувчилари сони кўпгина нашрларнинг обуначилари сонидан зиёд. Албатта, улар оммавий ахборот воситаси ролини бажара олмайди, аммо бизнес жиҳатидан устунликка эгалар. Иқтисодиётда оддий қоида бор — фойда ва харажатлар ўртасидаги баланс йўқолса, ишлаб чиқариш ўз-ўзидан тўхтайди. Босма ОАВларнинг асосий муаммоси шу жиҳатга бориб тақалади.\nБир неча йил аввал гуркираган соҳалар, ҳеч қанча вақт ўтмасидан ном-нишонсиз йўқолмоқда. Ҳали бизни олдинда робототехника ва сунъий интеллект даври кутиб турибди. Бизни қарши олаётган у оламда янада глобал эволюция ва инқилобий ўзгаришлар рўй беради. Турли соҳалар ва касбларнинг ўзгариши, йўқолиб кетиши табиий ҳолга айланади. Асрлар давомида шаклланган анъаналар ўзгара бошлайди.\nБосма нашрларнинг яна қанча яшаб қолиши авлодлар алмашинувига ҳам боғлиқ. Ўтган асрнинг 80-йилларигача туғилганлар оилавий обуна нималигини яхши эслашади. Шу авлодгача бўлганлар қоғоз шаклидаги нашрларни ўқишга кўникишган, ўрганишган. Технологиялар ҳатто уларни ҳам «трансформациялашиш»га мажбур қилмоқда. 90-йиллардан кейинги авлод эса тўлиқ технологиялар даври вакиллари. Табиийки, бу авлодларнинг алмашинуви анъаналарнинг ўзгаришига олиб келади. Шундан чамалаб олаверинг, босма нашрларнинг яна қанча «умри» қолганини.\nУсмонжон Йўлдошев: ЙЎҚ!\nМабодо, ушбу қатъий фикрим кимларнингдир энсасини қотирса ёхуд ғашини келтирса, майли, фикримни сал юмшатаман: Бунга йўл қўймаслик керак!\nАввало, даврий нашрлар — газета ва журналлар ҳам инсоният тафаккури маҳсули эканлигини унутмаслик лозим. Техникалар, алоқа воситалари ривожланмаган даврларда одамлар сиёсий онгини ўстиришда, уларни қолоқлик ботқоғидан чиқариб, маърифат сари ундашда, турли истибдодларга қарши курашиш йўлида халқни бирлаштиришда айнан матбуотнинг ўрни беқиёс бўлган.\nШукрки, ота-боболаримиз орзулаган, шу йўлда ўз азиз жонларини қурбон қилган дориломон кунларда яшаяпмиз. Истиқлол аталмиш бебаҳо неъматнинг барча имкониятларидан баҳрамандмиз. Хусусан, ахборот-коммуникация технологиялари имкониятлари, ютуқлари, афзалликларидан ҳам.\nЕвропанинг биринчи ношири Иоганн Гутенберг ўн бешинчи асрда ихтиро қилган тошбосма дастгоҳи нафақат китоблар чоп этиш, балки даврий нашрлар ишида ҳам инқилобий ўзгаришларни бошлаб берди. Ўша даврлардан бошлаб бутун дунёда газета ва журналлар фаолияти гуллаб-яшнади, одамларнинг асосий ахборот олиш манбаига айланди. Албатта, ҳаёт бир жойда тўхтаб турмаганидек, янги-янги кашфиётлар, ихтиролар инсоният манфаатларига хизмат қилишга киришди. Интернетнинг пайдо бўлиши эса ахборот олиш ва тарқатиш масаласида даврий нашрларга том маънода рақобатчига айланди. Бугун эса интернет бу борада нафақат рақобатчи, балки яккаҳокимлик даъвосини қилиб турибди. Афсусланарлиси, ушбу даъвонинг ўринли эканли айримлар (бундай фикрловчилар кўпайиб боряпти) томонидан ҳам бот-бот эътироф этилмоқда.\nЗамонавий дунёқарашга эга инсон сифатида интернетнинг мислсиз имкониятларини инкор этмайман, албатта. Интернет — чексиз ахборотлар уммони ва бу уммонда хоҳлаганча сузиш мумкин. Фақат ўша уммон остидаги кўзга кўринмас, аммо ҳар лаҳза домига тортиб туришга шай лойқалар — ғараз мақсадлардан жуда эҳтиёт бўлиш керак. АКТ вазири Ш.Шерматов биз — журналистлар билан бўлган бир учрашувда шундай деган эди: «Интернет дастлаб пайдо бўлган вақтларда унда бирор бир жўялироқ ахборотни топиш мушкул эди. Ҳозир эса информациялар шу даражада кўпайиб кетдики, қайси бири росту қай бири ёлғон ёки иғво эканлигини ажратиб олиш қийин бўлиб қолди. Шу боис, даврий нашрлар зиммасига ҳар қачонгидан ҳам кўпроқ масъулият юкланади».\nДарҳақиқат, бугун интернетдан ҳар ким ўз мақсади йўлида фойдаланмоқда: дунёга эгалик қилмоқчи бўлаётганлар ҳам, турли сиёсий кучлар, биз учун ғайриинсоний ҳисобланган уюшмалару бирлашмалар ва ҳатто террорчилар ҳам. Чунки улар интернетдан фойдаланувчилар асосан ёшлар эканлигини жуда яхши билган ҳолда кўринмас қармоқларини ташлаганча пусиб ётишибди. Айтишингиз мумкин, интернетдан фойдаланиш маданияти бўлган, миллий ғояга содиқ ёшлар учун булар таҳдид қилолмайди, деб. Сиз ҳақсиз. Аммо, глобал тармоқда миллийлик, миллий менталитет, миллий ғоя сингари тушунчалар хираланиб қолиши ҳеч гапмас. Сабаби-ки, ғаразли ниятини айнан миллийлик чопонига ўраб-чирмаб тақдим этаётганлар исталганча топилади.\nБиз гўё уммондан ижарага фойдаланиб тургандекмиз.\nИнтернетни юқорида уммонга қиёсладим, афсуски, ўша уммон бошида ўз эгалари бор, улар истаган пайтда уммон йўлини тўсиб қўйиши ёки лойқалатиши мумкин. Биз гўё уммондан ижарага фойдаланиб тургандекмиз. Гап шундаки, нафақат бизнинг, дунё ёшларининг ҳам даврий нашрлар ўқимай қўйиши, интернетпараст бўлиб бориши уларга фойда. Тасаввур қилинг, бугун биз, ҳа энди бу давр талабида, ёшлар шуни исташяпти, дея зарур чораларни кўрмасак, бир авлод ўтиб матбуот бутунлай эсдан чиқади, бора-бора ҳатто тармоқдаги матнли хабарларни ҳам ўқимай қўядиган (фақат аудио орқали тинглайдиган) ёшлар пайдо бўлади. Мия фақат эшитганинигина қабул қиляптими, демак, унинг ўқиш орқали қабул қилувчи сезгилари камайиб боради. Аста-секин ёшларни қуруқ даъватлар билан чалғитиш, ортидан эргаштириш осонлашиб боради. Иккинчи томондан эса интернет мамлакатга хавф туғилган вақтларда одамларни янада жунбушга келтирувчи қуролга айланади. Бундай пайтда ҳукумат интернетни чеклашга мажбур (яқинда Эронда бўлган ҳодисаларни эсланг) бўлади.\nДаврий нашрлар вазифаси фақат ахборот етказиш эмас, бугунги кун нафасини ёки бирор соҳани маънавий-маърифий, таҳлилий жиҳатдан очиб берувчи қудратли восита. Фақат унинг замонга мослашиши учун ҳаракат қилиш даркор. Марказий нашрлар бўладими, тармоқ нашрларими, жойлардаги ҳокимлик газеталарими, қатъи назар, ҳар бир муассис ўз соҳавий сиёсатини оммага, ҳукуматга етказиб бераётган нашрларига эътиборлироқ бўлишлари керак. Нашрларнинг моддий-техник жиҳатдан бақувват бўлиши, уларда ишлаётган журналистларнинг ҳар томонлама таъминланганлиги нашрларнинг ададига боғлиқ (дунёдаги ҳеч бир даврий нашр муассисга моддий даромад келтирмайди, йирик-йирик концернлар, сиёсий кучлар, партиялар ўз нашрларини оммалаштиришга интилади — чунки уларни ўз позициясини ҳимоя қилувчи майдон деб билади). Бунда мен, кўпчиликнинг (балки кўпчилик эмасдир) пешонасини тириштираётган мажбурий обуна ҳақида эмас, тўғри маънодаги тарғибот-ташвиқот борасида гапиряпман. Одамларимиз маърифатга ташна, Президентимиз ҳам мутолаани тарғиб қилиш муҳимлиги борасида қатъий фикрига эга. Биз нафақат демократик, балки маънавий-маърифий жамият қуриш йўлини танлаганмиз. Шундай экан, ёшларни — фарзандларимизни мутолаага, маърифатга ошно қилайлик!\nКўрилган : 90\nШавкат Мирзиёев 14 январь – «Ватан ҳимоячилари куни» муносабати билан кимларни тақдирлади? (Рўйхат)\nМиср мумиёларининг ДНК тахлили барчани ҳайратга солмоқда\nТелефонда бақириб гаплашган аёл ёки дадасини алдаган...\nМеҳнатнинг айби йўқ, лекин…\nТуркия Сурияда уруш бошлади\nОталар ўз қизларини “Менинг Орим шу қизларимнинг ичига...\nБир аёл ҳам эридан, ҳам 20 ёшли ўғлидан бир кунда...\nАна холос, сохта ДАН ходими машиналарни тўхтатиб ҳужжатларини текшираётганда ушланди\nГулнора Каримова хайрия ишларига йирик компанияларни қандай жалб қилган? – Собиқ ходима ҳикоя қилади\nЭллик икки ўғилдан ажради Ватан…\nБир аёл ҳам эридан, ҳам 20 ёшли ўғлидан бир кунда айрилиб, уйи куйди…\nҚашқадарёда маъмурий ижро бюроси ходимлари йўлига олов ёқишди\nЯна бир автобус ҳалокати: унда мактаб ўқувчилари бўлган ва ҳалок бўлганлар сони 11 нафар\nТелефонда бақириб гаплашган аёл ёки дадасини алдаган қизалоқ\nШавкат Мирзиёев ҳалок бўлганларнинг оилаларига нафақа ажратиш тўғрисида топшириқ берди\nМашҳур эшакнинг кутилмаган роллари, фильмдаги қизиқарли ҳолатлар\nОталар ўз қизларини “Менинг Орим шу қизларимнинг...\n«Ислом Каримов ўғлимни, бутун оиламизни асраб қолган эди» "Зафар Ахмедов"ga\nЛола Каримова 7 миллионлик танлов эълон қилди "Oydinniso"ga\n3 опа-сингил ўлимининг тахминий сабаби маълум қилинди "Нурилло Иногамов"ga\nУруш бўладими: Туркия Сурия чегарасига қўшин тўплашда давом этмоқда


Трамп Эрондаги 52та объектга зарба бериш билан таҳдид қилди\nАҚШ президенти Дональд Трамп агар Теҳрон америкаликларга ёки АҚШ объектларига ҳужум қилса, Эрондаги 52та объектга зарба берилишидан огоҳлантирди.\n«Бу огоҳлантириш бўлсин: агар Эрон америкаликлар ёки АҚШ объектларига зарба берса, биз Эрон томонидан узоқ йиллар аввал гаровга олинган 52 кишини рамзловчи Эрондаги 52та нишонни танладик», деб ёзган Трамп твиттерда.\nТрамп гаровга олинган 52 кишини эслаб ўтганда, 1979 йил АҚШнинг Теҳрондаги элчихонасида юз берган воқеани назарда тутган. Ўшанда эронлик исёнчилар гуруҳи АҚШ элчихонасидаги ўнлаб одамларни гаровга олган. Улардан баъзиларини тезда озод қилишга муваффақ бўлинган, бироқ 52 киши 1981 йилга келибгина озод қилинган.\nАҚШ президенти муайян нишонларни келтирмаган, аммо унинг айтишича, танланган баъзи объектлар Эрон ҳамда унинг маданияти учун жуда аҳамиятли объектлар ҳисобланади.\n«Биз бу нишонларга, Эронга тез ва жуда кучли зарба берамиз. АҚШ бошқа таҳдидларни эшитишни истамайди!», дея қўшимча қилган Трамп.\nАҚШ президенти ҳозирда Эронда 3 январга ўтар кечаси ўлдирилган «Ал-Қудс» махсус бўлинмаси қўмондони генерал Қосим Сулаймоний учун ўч олиш мақсадида АҚШнинг қанчалик кўпроқ объектига зарба бериш масаласи очиқчасига муҳокама қилинаётганини таъкидлаб ўтган. Унинг айтишича, Сулаймоний кўплаб одамларнинг, жумладан америкаликларнинг ўлимига жавобгар.\n«Бу ҳарбий жиноят бўлади» — Теҳрон Трампнинг таҳдидига жавоб қайтарди\nДональд Трамп фармойиши билан Эроннинг ташқи сиёсатидаги асосий фигура бўлган Қосим Сулаймоний ўлдирилгач, АҚШ ҳукумати Яқин Шарққа қўшимча 3,5 минг ҳарбий жўнатишга қарор қилди. Улар Кувайтдаги базага жойлаштирилади, аввалги ҳафтада бу ерга 700 нафар ҳарбий олиб келинганди.\nЯқин Шарқдаги вазият кескинлашиши туфайли Буюк Британия қироллиги ҳарбий флоти кемалари Ҳўрмуз бўғози орқали ҳаракатланувчи британ савдо кемаларини қўриқлашни бошлаган.\n08:30 / 22.11.2020\nАҚШ Очиқ осмон ҳақидаги келишувдан чиқади


Бундан “Реал” ҳам, Роналду ҳам ютқазди!\n13 март, 2021, 21:45\nТеглар:Реал | Криштиану Роналду | Серхио Рамос\nКимга фойда, кимга зиён?\n“Реал” сардори Серхио Рамос португалиялик ҳужумчи Криштиану Роналдунинг клубдан кетгани ҳар икки томонга ҳам фойда бермаганини айтди.\n- Бу трансфердан клуб ҳам, Роналду ҳам ютқазди. Мен клуб раҳбари бўлганимда Криштианунинг кетишига ҳеч қачон йўл қўймас эдим. У футбол оламининг энг зўр ўйинчиларидан бири ва бунақалар билан ҳамкорлик бутун умр давом этиши керак.\nРоналдунинг қарорини ҳам қабул қилишга мажбурмиз. Буюк футболчилар ўз тақдирини ҳал қилишга ҳақли, албатта, - деди Серхио Рамос.\nҲозир Серхио Рамоснинг ҳам “Реал”даги фаолияти мавҳумлигича қолмоқда. Клуб янги шартномада унинг талабларини инобатга олмади. Бу масала ҳали ечимини топгани йўқ. Ўз навбатида, Криштиану Роналдунинг “Ювентус”дан кетиши кўп муҳокама қилинмоқда. Унга даъвогарлар қаторида “Реал” ҳам бор.\nСерхио Рамос бобо Ҳақ гапни айтибдилар. Яшанг С.Р Роналду қолганида сиз билан ЕЧЛда 5 бора кетма кет зафар қучган буларди. Зидан ҳам қолган буларди З.Зидан қайтди Навбат К.Роналдуга Мадридга қайтиш энг тўғри йул.


“Ҳар юракка бўлсин жо, Бизнинг Конституция” – Сурхон тонги\nБош саҳифа / Сиёсат / “Ҳар юракка бўлсин жо, Бизнинг Конституция”\nДекабр 7, 2018\tСиёсат Изоҳ қолдириш 851 Кўрилди\nТермиз шаҳридаги муҳташам Санъат саройида Ўзбекистон Республикаси Конституцияси қабул қилинганининг 26 йиллигига бағишланган тантанали тадбир бўлиб ўтди. Унда вилоят фаоллари, давлат ва жамоат ташкилотлари, кенг жамоатчилик вакиллари, фан, маданият, санъат ва спорт намояндалари иштирок этдилар.\nБайрам тадбирида Сурхондарё вилояти ҳокими вазифасини бажарувчи Баҳодир Пўлатов маъруза қилди. Унда таъкидланганидек, ўтган йиллар давомида юртимиз тинчлиги, Ватанимиз тараққиёти ва халқимиз фаровонлигини таъминлаш борасида қандай улкан муваффақиятларни қўлга киритган бўлсак, буларнинг барчасига Конституциямиз туфайли эришмоқдамиз. Шунинг учун ҳам Бош қомусимизнинг аҳамияти ва моҳиятини, ҳаётимиздаги ўрни ва таъсирини, қадр-қимматини янада чуқурроқ англаб бормоқдамиз. Шу билан бирга унга бўлган ҳурмат-эътиборимиз тобора ортмоқда.\nХабарингиз бор, давлатимиз раҳбарининг 2017 йил 13 июлдаги “Маҳалла ифтихори“ кўкрак нишонини таъсис этиш тўғрисида”ги қарори маҳалла тизими ривожига муносиб ҳисса қўшиб келаётган юртдошларимиз меҳнатига муносиб рағбат бўлди.\nИлк бор берилаётган ушбу нишонга жорий йилда вилоятимиздан 25 нафар фаол ва ташаббускор фуқаро ҳамда жамоатчилик тузилмалари вакиллари муносиб кўрилди.\nТадбирда ушбу кўкрак нишони, унинг гувоҳномаси ва пул мукофоти ўз эгаларига тантанали равишда топширилди.\nТантанали маросимда намойиш этилган таниқли эстрада хонандалари, хусусан, хушовоз хонанда Наргиза Азимова, Ўзбекистонда хизмат кўрсатган артист Абдурашид Йўлдошев ҳамда ёш ижрочилар иштирокидаги концерт дастури иштирокчиларга ўзгача кайфият бағишлади.\nЭслатиб ўтамиз, байрам тадбирлари вилоятимиз шаҳар ва туманларида ҳам давом этмоқда.\nОлдинги Бош қомусимиз – инсон ҳуқуқлари ҳимоячиси\nКейинги Ҳамкорлик ривожланади


Black Shark, Pocophone F1 ва бошқа Xiaomi смартфонларининг Terashop.uz’даги нархлари (2018 йил 25 октябрь) – харидингиз Ўзбекистон бўйлаб бепул етказилади! - Terabayt.Uz\nBlack Shark, Pocophone F1 ва бошқа Xiaomi смартфонларининг Terashop.uz’даги нархлари (2018 йил 25 октябрь) – харидингиз Ўзбекистон бўйлаб бепул етказилади!\nСиз севган Terabayt.uz сайтининг онлайн дўкони – Terashop.uz харидорларнинг талаб ва эҳтиёжларидан келиб чиққан ҳолда, энг оммабоп ва сифатли телефонларни Ўзбекистон бўйлаб етказиб беришни ўз олдига мақсад қилиб қўйган.\nЖумладан, бутун дунёда бўлгани каби Ўзбекистонда ҳам жуда оммалашиб бораётган Xiaomi смартфонлари ҳам Terashop.uz’да савдога қўйилган. Уларнинг барчасига бир йиллик муддатли расмий кафолат берилади ва Ўзбекистон бўйлаб барча вилоятларга етказиб бериш бепул!\nЭЪТИБОР БЕРИНГ: бугунги нархномамизда муайян моделлардаги смартфонлардан фақат биттасининг нархини келтирганмиз. Қайси русумдаги смартфон сизни қизиқтирса, ўшанинг ёнидаги «Сотиб олиш» ёзувига ўрнатилган ҳавола орқали унинг саҳифасига ўтасиз. Шу ерда (ёки Terashop.uz’даги қидирув функцияси орқали) айни шу моделнинг бошқа ранглари ва модификацияларини ҳам топишингиз мумкин.\nДемак, Xiaomi смартфонларини Terashop.uz’дан қуйидагича нархларда, ёнидаги «Сотиб олиш» ёзувига ўрнатилган ҳавола орқали онлайн усулда харид қилинг:\nRedmi 6A 16GB Gold (Asia) – 849 000 сўм – Сотиб олиш\nRedmi 5A 32GB Grey (Asia) – 899 000 сўм – Сотиб олиш\nRedmi 5 16GB Gold (Global) – 1 049 000 сўм – Сотиб олиш\nRedmi 6 32GB Black (Global) – 1 079 000 сўм – Сотиб олиш\nRedmi S2 32GB Gray – 1 179 000 сўм – Сотиб олиш\nRedmi 5 Plus 32GB Black (Asia) – 1 199 000 сўм – Сотиб олиш\nRedmi Note 5 32GB Black (Asia) – 1 309 000 сўм – Сотиб олиш\nMi A2 Lite 32GB Black – 1 339 000 сўм – Сотиб олиш\nRedmi Note 5 AI 32GB Gold – 1 364 000 сўм – Сотиб олиш\nRedmi Note 6 Pro 32GB black (global) – 1 639 000 сўм – Сотиб олиш\nMi 6x 64GB black (Asia) – 1 699 000 сўм – Сотиб олиш\nMi A2 64GB Black – 1 850 000 сўм – Сотиб олиш\nPocophone F1 64 GB Black – 2 549 000 сўм – Сотиб олиш\nBlack Shark 64GB Black (Global) – 3 966 000 сўм – Сотиб олиш\nОнлайн харид қилинган товарлар Тошкент шаҳридаги буюртмачиларга 12 иш соати, вилоятларга эса икки иш куни ичида етиб боради!\nДарвоқе, интернет-дўконимизда энди янги товар – 2018 йилнинг апрелидан то октябрига қадар бенчмаркларда биринчи ўринни қўлдан бермай келаётган Xiaomi Black Shark геймерофони ҳамда «Тезкорлик устаси» – Pocophone F1 ҳамёнбоп флагмани ҳам борлигини таъкидлаб ўтмоқчимиз.\n#Android смартфон #нархлар #хабарлар #Xiaomi Black Shark #Xiaomi Pocophone F1


Ўзбекистонда коронавирусга чалинганлар сони ортмоқда - Zamin.uz\n2021 йил 30 март ҳолатига кўра, Ўзбекистонда коронавирус инфекцияси қайд этилганлар сони 82869 (+187) нафарни ташкил этмоқда. Бу ҳақда ССВ расмий хабарида маълумот берилган.\n32 нафари Тошкент вилоятида,\nТаъкидлаш керакки, ўтган бир сутка давомида Қорақалпоғистон қайд этилган кўрсаткич республиканинг 2021 йилги антирекорди ҳисобланади — бунгача Қорақалпоғистонда йилнинг энг юқори кўрсаткичи 12 март куни (4 та ҳолат) аниқланган эди.\nТошкент ва Самарқанд вилоятлари кесимида ҳам 2021 йилги антирекорд янгиланган — вилоятларда энг кўп касалланиш ҳолатлари мос равишда 24 март (20 та ҳолат) ҳамда 25 март куни (13 та ҳолат) қайд этилган эди.\nШунингдек, 1 нафар коронавирусга чалинган бемор вафот этиб, касалликдан вафот этганлар сони 629 нафарга eтди.\nССВнинг қўшимча қилишича, ўтган бир сутка давомида Бухорода 7 киши, Қашқадарёда бир киши, Тошкент вилоятида 15 киши, Тошкент шаҳрида эса 161 киши, республика бўйича жами 184 киши COVID-19 дан тузалган. Соғайиш кўрсаткичи 98 фоизни ташкил этмоқда.\nАйни пайтда тиббиёт муассасаларида даволанаётган 1257 нафар бемордан 191 нафари оғир, 85 нафари эса ўта оғир аҳволда. “Замин” янгиликларини “Twitter”да кузатиб боринг\n+194. Рекорд янгиланишда давом этмоқда, яна бир қурбон қайд этилди\n28-03-2021, 12:48, Жамият\nЎзбекистонда кунлик касалланиш ҳолатлари сони 200га яқинлашди\n27-03-2021, 15:23, Жамият\nССВ статистикасида беморлар сони ошиб бормоқда\n20-03-2021, 11:38, Жамият\n22-09-2020, 10:43, Жамият\n+275. Тўққиз ҳудудда янги беморлар аниқланди\n3-08-2020, 10:45, Жамият\n+289. Коронавирус юқтириш ҳолатлари сони кескин ошди\n27-07-2020, 13:19, Жамият\nЯнгиликлар » Жамият » Ўзбекистонда коронавирусга чалинганлар сони ортмоқда


Рўза ўзини тийишдир | Azon.uz - Ахборот-таҳлилий портал\nРўза ўзини тийишдир\n10:00 10.05.2019 424\n“Рамазон ойики, унда одамларга ҳидоят ҳамда ҳидояту фурқондан иборат очиқ баёнотлар бўлиб, Қуръон туширилгандир. Сиздан ким у ойда ҳозир бўлса, рўзасини тутсин. Ким бемор ёки сафарда бўлса, бас, саноғини бошқа кунлардан тутади. Аллоҳ сизларга енгилликни хоҳлайди ва сизларга қийинчиликни хоҳламайди. Саноғини мукаммал қилишингиз ва сизни ҳидоятга бошлаган Аллоҳни улуғлашингиз учун. Шоядки шукр қилсаларингиз.” (“Бақара” сураси, 185-оят)\nРамазон — ҳар йилда бир бизга аслида ким эканлигимизни эслатадиган раҳмат ва баракот ойидир. Аллоҳ ҳақ ва субҳонаҳу таолога ҳамду санолар бўлсинки, айни дамда ушбу ойнинг фазилатларидан баҳраманд бўлиб турибмиз. Уйимизга меҳмон келганида, уни қутлаб, хуш кўриб бош тожи қилганимиздек, Роббимиз бизга ҳадя ўлароқ тақдим этган бу ойни муносиб равишда кутиб-кузатиш насиб этсин. Зеро бу ой одатий ойлардан эмас, бу ойда қозонилган савоблар ҳам оддий савоб эмас. Аллоҳ таоло: “Бандам мен учун еб-ичиш ва шаҳватини тарк этди. Рўза мен учундир, унинг мукофотини Ўзим бераман” дея марҳамат қилади.\nРўза араб тилида “Совм” деб аталади. Бу сўзнинг луғавий маъноси мутлақо бирор нарсадан ўзини тийиб туриш демакдир. Шаръий истилоҳда эса ният қилиб, тонг отгандан кун ботгунча еб-ичиш ва рафиқасига яқинлик қилишдан тийилиб туришга рўза дейилади.\n“Рўза” сўзи бизга форс тилидан ўтган бўлиб, луғатда кун, кундалик, ризқ-рўз маъноларини билдиради. Яъни, Рамазон ойининг кундузи махсус ибодат қилинади, шу билан бирга бу ойда ризқ-рўз кенг бўлади. Қуръони Каримда: “Эй иймон келтирганлар! Сизлардан аввалгиларга фарз қилганидек, сизларга ҳам рўза фарз қилинди. Шоядки тақводор бўлсангиз.” дея марҳамат қилинади. (“Бақара” сураси, 183-оят)\nРамазон ойи василаси билан тутилган бир ойлик рўза аслида нафснинг риёзатидир. Нафсга сукутни, сабрни, кутишни болани тарбиялагандек ўргатмоқдир рўза. Чунки нафснинг энг заиф жиҳати — очликдир. Инсон нафсини очлик билан тарбия этолса, кўп нарсанинг ҳикмат калтини қўлга киритади. Зотан, тўқлик — йўқликдир.\nАбу Сулаймон Дороний шундай дейди:\n“Ким ҳаддан ортиқ тўйса, олти офат бошига келади:\nМуножот лаззатидан маҳрумлик;\nҲикмат муҳофазаси қийинлашиши;\nЯратилганларга нисбатан шафқатдан маҳрумлик. Чунки ҳаммани ўзидай тўқ санайди.\nИбодатларда танбаллик ҳис қилади, қийналади.\nМўминлар масжидларга шошса, у ҳожатхонага шошади.\nСевимли Пайғамбаримиз соллаллоҳу алайҳи васалламнинг турмуш тарзларига қараганимизда, бутун умрлари “совм”да кечганини кўрамиз. Биз рўзамиз нуқсонли бўлиб қолмасин дея, бир ой давомида нафсимиз билан курашамиз. Ҳар доим йўл қўйганимиз майда-чуйда (!) гуноҳлардан тийилишга ҳаракат қиламиз. Ҳайит билан бирга нафсимиз рўза қалқонини синдириб ташлайди ва ўн бир ой давомида бизни оташга судрайди. Ҳолбуки, Расулуллоҳ соллаллоҳу алайҳи васаллам Рамазондан сўнг шаввол ойида олти кун рўза тутиш билан ва ундан кейин ҳар ҳафтанинг душанба, пайшанбасида рўзадор юриш билан бизга нафснинг ҳавасларини синдириш йўлларини кўрсатиб қўйганлар. Бу билан аслида бир умр Рамазонда яшагандек умргузаронлик қилишни бизга ҳол тили билан амалда кўрсатиб, нафсни интизомга чақириш бир ойлик иш эмаслигини ўз ҳаётлари мисолида исботлаганлар.\nИслом буюрган, савоб олинадиган, рўзадорга мағфират ва жаннат эшикларини очадиган ҳақиқий рўза овқатдан, ичимликдан ва аёлларга яқинлик қилишдан ўзини тийишгина эмас. Баъзи одамлар касалликдан парҳез қилиш мақсадида ёки соғликни тиклаш учун ёки зулмга қаршилик маъносида ёки маросимларга бўйин эгиб ёки урф-одатларга эргашиб ёки шунга ўхшаш мақсадларда рўза тутишади. Лекин Ислом буларнинг барчасига "тош босадиган амал", деб қарамайди. Ислом мезонидаги эътиборли рўза, иймон билан савоб умидида, яъни Аллоҳнинг ваъдасини тасдиқлаб, Аллоҳ ҳузуридаги нарсани талабида тутилган рўзадир.\nРасулуллоҳ соллаллоҳу алайҳи васалламдан рўза билан боғлиқ, рўзга ташвиқ этувчи кўп ҳадислар ривоят қилинган. Улардан бири шундай:\n“Рўза қалқондир. Сизлардан бирингиз рўзадор ҳолатида фаҳш сўзларни айтмасин, тортишиб, урушмасин. Агар кимдир у билан тортишмоқчи бўлса “Мен рўзадорман” десин. Муҳаммаднинг жони қўлида бўлган Аллоҳга қасам бўлсини, рўзадорнинг оғзидан келадиган ҳид, Аллоҳ наздида мушки анбар ҳидидан яхшироқдир”. Яна бир ҳадисда рўзадорни севинч кутаётганига ишора қиладилар:\n“Рўзадор учун икки севинч бор — биринчиси рўзасини очаётганда севинади, иккинчиси Аллоҳ ҳузурида севинади.”\nБу ҳадислардан англашиладики, рўза нафснинг ҳавойи ҳавасларга қарши қалқонидир. Рўзадор киши фақат Аллоҳ розилиги учун Жаннатнинг “Раййан” эшигидан эшигидан киришга тайёрланади.\nРамазон ойидан бошқа пайтларда дунё ҳавасларига берилиб, кимга банда эканимизнинг унутиб қўйган чоғларимиз, афасуски, оз эмас. Ҳолбуки, рўзадорликда Аллоҳнинг Расули соллалоҳу алайҳи васаллам буюрганларидек “Қиёматнинг очлик ва ташналигини эслаб”, йўқсил ва муҳтожларнинг ҳолини бевосита ҳис қилиб, ифтор даъватларида руҳий ҳаловатга эришиш билан маънавий такомилда илгарилаймиз. Қолаверса, рўза жамоат, бирдамлик, ҳамжиҳатлик қарашларини ҳам қувватлайди, жамоат ўлароқ ибодат қилишнинг маънавий иқлими ҳатто рўза тутмаган кишиларни ҳам мутаассир этади.\nРамазон ойини мана шундай қарашларда қаршилаб, муносиб равишда адо этиб, кузатсак, ҳатто хаёлимизга келмаган яхшиликларга ҳам дунёда ва ҳам охиратда сазовор бўламиз, бизнииллаҳ. Йўқса, Пайғамбаримиз соллаллоҳу алайҳи васаллам марҳамат қилганларидек, Аллоҳ бизнинг очу ташналигимизга муҳтож эмас. Рамазон рўзаси нафсимизни имтиҳон қилувчи восита ва марҳаматли Роббимизнинг розилигига эришиш учун кўприкдир.\nСаҳарликда уйқумизни тарк этиб ёзган дастурхонларимизга жаннат неъматларига қарагандек қараш, Қуръон қироатини Расулуллоҳ соллаллоҳу алайҳи васалламдан тинглаётгандек эшитиш, жисмимиз орқали юз берадиган нохуш ишлардан сақланиш, шомда ифтордан аввал Набий алайҳисалломнинг бир дона хурмо билан ифторлик қилганларини тафаккур қилиб, хуфтондан кейин таровеҳни Ҳазрати Умар розияллоҳу анҳу ортларидан жамоатга тизилгандай адо этиб, хайр ва баракотга тўла Рамазонда яшаш саодатини тилаб\nрамазон Рўза иймон


КАРТОШКА ПЮРЕСИНИНГ ОРГАНИЗМ УЧУН ФОЙДАСИ… - 28 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 28 » КАРТОШКА ПЮРЕСИНИНГ ОРГАНИЗМ УЧУН ФОЙДАСИ…\nКАРТОШКА ПЮРЕСИНИНГ ОРГАНИЗМ УЧУН ФОЙДАСИ…\nКартошка пюресини кўпроқ спортчилар қондаги глюкоза миқдори бир меъёрда бўлиши ва фаолликни ошириш мақсадида истеъмол қилади. Американинг Иллинойс штатидаги университет олимлари шундай тўхтамга келишди.\n— Картошка спортчилар учун жуда фойдали маҳсулот, — дейишмоқда улар. — Унинг таркибида углеводлар ва фойдали моддалар кўпчиликни ташкил этади. Кўпчилик углеводли гель истеъмол қилади. Ваҳоланки, картошка пюресида гелдагидан кўпроқ углевод мавжуд. Бу таом нафақат спортчилар, балки энди ўсиб келаётган ёш авлод организми учун ҳам кони фойдадир.


Ҳиндистонда бир бошли сиам эгизаклари дунёга келди\n16:45 16 Феврал 2019\n12:38 27.04.2016 (Янгиланган 12:46 27.04.2016) Ҳавола олиш\nСиам эгизаклари битта бошга эга бўлса-да, аммо ҳар бир чақалоқ ўз юраги, қўли ва оёқларига эга.\nТОШКЕНТ, 27 апр — Sputnik. Ҳиндистоннинг шарқий қисмида, Ғужарот штатида бир бошли сиам эгизаклари дунёга келди, деб хабар қилмоқда The Daily Mail нашри. РИА Новости хабарига кўра.\nНашр берган маълумотга кўра, дунёга келган чақалоқлар атиги олти дақиқа ҳаёт кечирган.\nРажкат шифохонасида фаолият юритувчи доктор Киртан Вияснинг сўзларига кўра, у бу воқеа мана шундай қайғули якун топиши ҳақида чақалоқларнинг ота-онасини огоҳлантирган. "Чунки, кейинчалик болакайлар миясини ажратиш бўйича жарроҳлик операциясини амалга ошўиришнинг иложи йўқ эди", дейди у.\nHeartbreaking! Siamese twins born with one head die instantly (photos) https://t.co/YitA5XlioA pic.twitter.com/TL0QW0lJsE\n— Naij.com (@naijcom) 26 апреля 2016 г.\nШифокорнинг сўзларига кўра, бу жуда ноёб ҳодиса, у миллиондан битта инсонда учраши мумкин. Шифокор шунингдек, бу каби аномалиялар ҳомиладорликнинг биринчи уч ойлигида аниқланиши ҳақида айтиб ўтди. Эгизаклар онаси эса ультратовушли диагностикани фақатгина ҳомиладорликнинг еттинчи ойида амалга оширган эди.\nНашр берган хабарга кўра, сиам эгизаклари ота-онаси ўз боласи танасини тадқиқотлар ўтказиши учун Ҳиндистон давлат тиббиёт коллежига тақдим этишга қарор қилишган.\nСиам эгизаклари бир ҳужайрали эгизаклар бўлиб, ҳомила вақтида бир-биридан тўлиқ ажралмай қолади ва умумий тана ёки ички аъзоларга эга бўлади. Бу ҳолат икки юз минг ҳомиладор аёлдан биттасида учрайди. Сиам эгизакларининг тенг ярми ўлик ҳолатда туғилади.


Президент Ислом Каримов 30 январь куни 72 ёшга тўлди.\nЎзбекистон президенти Ислом Каримовнинг 72 ёшга тўлиши муносабати билан ўтказган кичгинагина сўровимизда, сўралганлар икки гуруҳга бўлиндилар. Биринчи гуруҳ мамлакатни 21 йилдан бери бошқариб келаётган Ислом Абдуғаниевични чин қалбдан, самимий қутлади. Иккинчи гуруҳ эса президентни нафақага чиқишга ва қарилик гаштини суришга чақирди.\n1-суҳбатдош (киноя оҳангида): Президентимиз ҳозир 72га кирган бўлсалар, илойим, яна 72 йил яшасинлар. Чинор қанча умр кўрса, ўшанча умр кўрсинлар. Биздан кейин қолсинлар ва шу дунёга устун бўлсинлар. Ўзбекистоннинг келажаги буюк эканини кўрсинлар, бундан бизнинг руҳларимиз шод бўлиб юрсин. Тилагимиз шу: президентимиз 150-160 ёшга кирсинлар.\n2-суҳбатдош: Москва вилоятига пул ишлашга келганмиз. Бу ерда кўпгина ўзбекистонлик биродарлар бор. Улар Ислом Абдуғаниевични туғилган кунлари билан табриклашади. У кишига узоқ умр, ишларига ривож тилаймиз. Хом сут эмган банда, ҳаммамиз адашамиз. У киши ҳам бошқарувда битта-иккита камчиликларга йўл қўйдилар. Аммо умуман олганда яхши бошқаряптилар.\n3-суҳбатдош: Авваламбор президентимизни 72 ёшлари билан табриклайман. Президентимиз бир вақтлар “Халқ манфаатини давлат манфаатидан устун қўяман”, деган эдилар. Шу гапларини ўз қулоғим билан эшитганман. Тўғри гап, мен бу одамнинг ортиқча президент бўлишларини истамайман. Ўзлари айтган гапга риоя қилиб, халқ манфаатини ўйлаб дам олишга чиқсинлар. Ҳозир ҳаёт тобора ёмонлашиб боряпти. Ажабмаски,бошқа одам президент бўлса, сал олдинга силжиш кузатилар. Президентимизга эса қанча қилган меҳнатлари бўлса, шуни эвазига дам олишга чиқиб, қарилик гаштини суришларини тилайман.\n4-суҳбатдош: Президентимизни табриклайман. Ойликларни янада оширсинлар, ҳамма шароитларни яхши қилсин. У киши ҳаракат қиляптилару, лекин атрофидаги амалдорлар бу ҳаракатлар амалга ошишига тўсқинлик қиляптиларда. Аммо юртбошимизга гап йўқ.\n5- суҳбатдош: Мен аввалги йиллардаги гап –сўзларни ёдга олмоқчиман. Мўйсафидлар, одамлар Каримов янги президент бўлган пайтда, “Подшо ўзимиздан бўлди, яхши одам бўлди, Худога шукур”, деб гапиришар эди. Аммо бугунги кунда бу инсонни табриклашга тилим бормайди. Сабаби: мен у одамга узоқ умр тиласам, у киши қанча узоқ умр кўрса тазйиқлар шунча кўп бўлишини мен ўзим кўриб турибман. Шунинг учун бу одамга яхшилик тилашга, узоқ умр тилашга мен ожизлик қиламан.\nБу сўровимизда иштирок этган айрим ўзбекистонликларнинг президент Ислом Каримов туғилган куни муносабати билан айтган фикрлари эди.\nПрезидент Каримовнинг 72 ёши арафасида Ўзбекистондаги “Ижтимоий фикр” жамоатчилик фикрни ўрганиш маркази “Ўзбекистонликлар ўз ҳаётидан мамнун” деган маънодаги навбатдаги ҳисоботини эълон қилди\nСиёсий зийрак “Ижтимоий фикр” ташкилоти ҳисоботида айтилишича, мамлакат ҳукумати юритаётган оқилона сиёсат туфайли иқтисод гуллаб-яшнамоқда ва Ўзбекистон аҳолиси хорижда ишлаётган миллионлаб мардикорлар оилаларига жўнатаётган маблағ ҳисобига эмас, балки мамлакат ичкарисида ойлик маошлари етарли бўлгани учун ҳам фаровон яшамоқдалар.\nСўралганларга “Бу фикрга қўшиласизми?” деган саволни ҳам бердик. Бироқ аввалроқ Ислом Каримовни чин дилдан муборакбод этганлар ҳам, уни танқид қилганлар ҳам “Ижтимоий фикр” ёйинлаган маълумотни “ҳақиқатдан узоқ”, дея изоҳладилар.\n1-суҳбатдош: Бу гапларнинг тескариси бўлаяпти, ака. Лениннинг “бир қадам олдингга, икки қадам орқага”, деган гапи бор эди. Ҳозир шунақанги вазият. Қоғоз эса ҳамма нарсани кўтараверади. Унга ҳоҳлаган нарсани ёзиш мумкин.\n2-суҳбатдош: Масалан, бизнинг маҳалламизда 200 оила бор. Уларнинг 70 фоизи камбағал. Ўта оғир аҳолда яшайди, десам муболаға бўлар-ку, лекин камбағал-да. Бир оилада 4-5 киши бўлса ойига бир кило гўшт ея олмаётганлари ҳам бор-да. Маҳалламиздагиларнинг бир 20-25 фоизи ойига 2-3 кило гўшт ейиши мумкин. Лекин ўшаларнинг фақат 5 фоизи ўртача яшайди. Хуллас, маҳалламизда бой одамнинг ўзи йўқ.\n3-суҳбатдош: Тўғри, ойликлар оширилаяпти. Масалан, ҳар йили бир ёки икки марта оширилаяпти. Лекин ойлик ошган сари нарх-наво ҳам ошиб кетаяптида. Ундан кўра ойликларни оширмагани яхши, нарх –наво ҳам жойида турган бўларди.\n4-суҳбатдош: Амир Темур “Бизнинг давлатимиз қудратини билмоқчи бўлсанг¸ биз қурдирган биноларга боқ”, деган экан. Мен бугунги кундаги ўзбек халқининг яшаш тарзини кўрмоқчи бўлсанг , халқнинг юзига боқ деган бўлардим. Халқнинг юз-кўзи, Тошкентдаги мардикор бозор, Қўйлиқдаги аёллар мардикор бозорларидаги одамларнинг юз-кўзига қарасангиз, халқимизнинг яшаш тарзи қандай эканига жавоб топасиз, -деб жавоб бердилар Ўзбекистонликлар.